Polis berkas dua tokan dadah
28 September 2020, 6:01 pm
KUALA LUMPUR – Polis memberkas dua lelaki dipercayai tokan dadah di sebuah kondominium di Taman Kuchai, di sini 24 September lalu.
Timbalan Ketua Jabatan Siasatan Jenayah Narkotik Kuala Lumpur, Superintendan Mohd. Shokri Abdullah berkata, suspek berusia 50 dan 35 tahun itu ditahan hasil maklumat awam dan risikan dilakukan.
“Hasil pemeriksaan di rumah tersebut polis menjumpai pelbagai jenis dadah yang dianggarkan bernilai RM 106,038.
“Antaranya dadah jenis serbuk methylenedioxymethamphetamine (MDMA) seberat 1,522 gram, ketamin 82 gram, ganja seberat 88 gram, pil Erimin 5 sebanyak 50 biji dan pil ekstasi sebanyak 76 biji,” katanya dalam satu kenyataan, di sini hari ini.
Tambah Shokri, kesemua dadah yang dirampas boleh dibekalkan kepada 1,821 pengguna.
Mengulas lanjut, Shokri berkata, hasil ujian air kencing juga mendapati suspek positif dadah jenis methaphetamin.

“Kedua-dua suspek juga aktif mengedar dadah di sekitar Lembah Klang sejak sebulan lalu,” ujarnya.
“Kes disiasat mengikut Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan,” ujarnya. – K! ONLINE.


Reman dua anggota polis cabul dua pelajar perempuan disambung
Oleh KOSMO!

28 September 2020, 6:05 pm
Oleh ASLIZA MUSA
TAIPING – Polis melanjutkan tahanan reman terhadap dua anggota polis yang disyaki terlibat mencabul dua pelajar perempuan sebuah kolej di Taiping Selasa lalu.
Koperal dan lans koperal berusia 35 dan 27 tahun itu ditahan sehingga Rabu ini untuk siasatan mengikut Seksyen 354 dan Seksyen 377D Kanun Keseksaan.
Ketua Polis Daerah Taiping, Asisten Komisioner Osman Mamat ketika dihubungi mengesahkan tempoh reman yang ditambah dua hari lagi.
“Kedua-dua suspek disambung reman dua hari lagi sehingga Rabu selepas reman awal mereka tamat hari ini,” katanya ketika dihubungi di sini hari ini.
Dalam kejadian pukul 11.30 malam Selasa lalu, pelajar perempuan berusia 18 dan 19 tahun itu mendakwa dipaksa menaiki kereta peronda Proton Preve dan dibawa ke kawasan perindustrian yang sunyi dan gelap.

Mangsa mendakwa suspek menarik mereka masuk ke dalam bangunan kosong dan memujuk melakukan hubungan seks selain meraba sebelum menghantar mereka pulang ke asrama di Kamunting.
Kedua-dua mangsa sebelum itu bersama dua rakan lelaki melepak di Taman Tasik Taiping sebelum didatangi suspek.-K! ONLINE


Suri rumah terkejut biawak masuk rumah
Oleh KOSMO!

28 September 2020, 4:42 pm
Oleh ABD. RAZAK OSMAN
SUNGAI PETANI – Seorang suri rumah ketakutan apabila seekor biawak sepanjang 0.5 meter dengan berat kira-kira 30 kilogram (kg) masuk ke dalam bilik tidur rumahnya di Kampung Hilir Merbok di sini semalam.
Dalam kejadian kira-kira pukul 1.45 tengah hari itu, biawak tersebut dikatakan masuk ke rumah Siti Asmah Abdul Rahim, 29, selepas dihalau penduduk di situ kerana menelan seekor itik.
Wanita terbabit kemudian menghubungi Angkatan Pertahanan Awam Malaysia (APM) untuk menangkap reptilia itu.
Pegawai APM Daerah Kuala Muda, Kapten (PA) Azahar Ahmad berkata, pihaknya menerima panggilan daripada seorang wanita yang memaklumkan dia bersama empat ahli keluarga berada dalam ketakutan selepas seekor biawak masuk ke dalam rumah mereka.
“Biawak itu dipercayai telah menelan seekor itik dari sebuah rumah jiran dan reptilia tersebut kemudian meluru masuk ke rumah pengadu selepas dihalau penduduk kampung.

“Reptilia itu dilihat masuk ke dalam bilik air sebelum masuk ke bilik tidur,” katanya di sini hari ini.
Kata beliau, seramai tiga anggota APM diketuai Prebet Muhamad Zikry Zafuan terus ke lokasi untuk menangkap biawak tersebut.
“Setelah membuat pencarian, anggota berjaya mengesan dan menangkapnya kira-kira pukul 2.42 petang sebelum ia dilepaskan ke lokasi lain iaitu sekitar kawasan Sungai Merbok,” ujarnya. – K! ONLINE


Kereta dihantar ke bengkel kerana ular
Oleh KOSMO!

28 September 2020, 5:42 pm
Oleh ISKANDAR SHAH MOHAMED
KLANG – Sebuah kereta terpaksa dihantar ke bengkel bagi mengeluarkan seekor ular sawa batik sepanjang dua meter yang ‘menyorok’ di bawah tangki minyak dalam kejadian di Taman Subang Mewah, Subang Jaya di sini malam tadi.
Kehadiran reptilia seberat tujuh kilogram (kg) itu disedari pemiliknya berusia 40-an kira-kira pukul 9.30 malam sebelum menghubungi talian kecemasan untuk tindakan lanjut.
Ketua Sektor Operasi APM Klang, Leftenan (PA) Muhammad Najib Mohamad Isahak berkata, sepasukan lima anggota bergegas ke lokasi kejadian selepas menerima panggilan kecemasan pada pukul 9.43 malam.
Katanya, anggota sukar mengeluarkan reptilia itu kerana tidak mempunyai peralatan untuk mengangkat kereta berkenaan.
“Justeru, wanita tersebut kemudiannya meminta bantuan seorang mekanik untuk membawa kereta itu ke bengkel sekaligus mengeluarkan ular tersebut.

“Operasi yang berakhir pukul 12.27 tengah malam itu berjalan lancar tanpa sebarang kejadian tidak diingini,” katanya ketika dihubungi Kosmo! hari ini.
Beliau menjelaskan ular tersebut kemudiannya diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut. -K!ONLINE


Promosi TVET perlu jelas dan berterusan
Oleh KOSMO!

28 September 2020, 4:46 pm
Oleh WAT KAMAL ABAS
BAGAN SERAI – Dalam usaha kerajaan melahirkan tenaga kerja yang mempunyai kemahiran tinggi untuk negara, promosi berkaitan Pendidikan Teknik dan Latihan Vokasional (TVET) perlu jelas dan berterusan.
Pengerusi Jawatankuasa Pendididikan, Pembangunan Modal insan, Pertubuhan Bukan Kerajaan (NGO) dan Masyarakat Sivil Perak, Razman Zakaria berkata, promosi tersebut akan berfungsi sebagai tarikan agar ia menjadi pilihan ramai.
Katanya, kerajaan telah membelanjakan jutaan ringgit untuk menyediakan peralatan latihan kepada Kolej Vokasional bagi melatih para pelajarnya mendapatkan kemahiran tinggi sesuai dengan minat dan bidang yang dipilih.
“Bidang kemahiran teknikal yang disediakan kerajaan masih belum mendapat sambutan hangat dalam kalangan pelajar walaupun bidang tersebut mempunyai masa depan yang cerah termasuk melanjutkan pelajaran ke peringkat lebih tinggi.
“Oleh itu, promosi bagi menggalakkan pelajar mengikuti pengajian TVET perlu diadakan secara konsep bersama melalui penerangan kepada pelajar, ibu bapa dan guru sekolah supaya ia menjadi pilihan paling utama mereka,” katanya.

Beliau berkata demikian pada program Apa Yang Anda Perlu Tahu Tentang Kolej Vokasional di Kolej Vokasional Kerian di sini hari ini.
Sementara itu, seorang pelajar Kolej Vokasional Kerian, Nor Rabiatul Adawiyah Mohd. Zalani, 18, berkata, hasratnya untuk menceburi bidang kimpalan pada awalnya ditentang ibu namun minat yang mendalam terhadap bidang tersebut menyebabkan dia tetap memilih jurusan kimpalan.
“Bermula dengan menonton dokumentari mengenai kimpilan di laman web YouTube, saya terus berminat untuk menceburinya.
“Ibu pada awalnya menentang kerana bidang ini biasanya dipelopori golongan lelaki namun selepas mendapat penerangan sepatutnya, ibu, ayah dan ahli keluarga lain menyokong keinginan saya ini selain memberikan dorongan untuk terus berjaya,” katanya. – K! ONLINE


Ujian Covid-19 tidak boleh dibuat secara tergesa-gesa
Oleh KOSMO!

28 September 2020, 5:18 pm
Oleh HASIF IDRIS
PUTRAJAYA – Orang ramai diminta faham dan tidak merungut semasa melalui proses saringan Covid-19 khususnya di lapangan terbang.
Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Yusof berkata, setiap ujian dan proses yang dilalui itu amat penting kerana petugas Kementerian Kesihatan (KKM) perlu memastikan setiap keputusan yang dikeluarkan adalah betul, tepat dan teliti.
“Kita tidak boleh tergesa-gesa melakukan ujian tersebut kerana setiap ujian yang dilakukan itu untuk memastikan keputusannya secara betul.
“Jadi, saya mohon orang awam untuk memahami prosedur KKM itu contohnya seperti ujian calitan bukannya kita boleh buat secara segera dan mengetahui keputusannya serta-merta,” katanya.
Beliau  berkata demikian pada sidang akhbar selepas mempengerusikan Mesyuarat Jawatankuasa Pengurusan Bencana Pusat di sini hari ini.

Dalam pada itu, mesyuarat tersebut turut bersetuju memberi peruntukan sebanyak RM4.16 juta daripada Kumpulan Wang Amanah Bantuan Bencana Negara yang akan disalurkan bagi perbelanjaan operasi bencana dalam tempoh Monsun Timur Laut.
Sebanyak RM50,000 diperuntukkan bagi setiap Jawatankuasa Pengurusan Bencana Negeri (JPBN) bagi kegunaan agensi-agensi tindak balas di peringkat negeri, manakala, RM20,000 diperuntukkan kepada setiap 159 Jawatankuasa Pengurusan Bencana Daerah (JPBD).
Angkatan Pertahanan Awam Malaysia (APM) pula akan diperuntukkan sebanyak RM20,000 bagi setiap negeri untuk menampung perbelanjaan Sekretariat Pengurusan Bencana Negeri dan Daerah. -K! ONLINE


Terima watikah pelantikan KM Sabah baharu – Hajiji
Oleh KOSMO!

28 September 2020, 5:28 pm
Oleh IVAN AMIRUL
KOTA KINABALU – Pengerusi Perikatan Nasional (PN) Sabah, Datuk Hajiji Noor menyatakan beliau sudah menerima watikah pelantikan sebagai Ketua Menteri Sabah baharu daripada pihak Istana Negeri sebentar tadi.
“Alhamdulillah…..Yang di-Pertua Negeri sudah menjemput untuk memaklumkan saya bakal dilantik menjadi Ketua Menteri Sabah.
“Pihak istana juga memaklumkan saya akan mengangkat sumpah jam 10 pagi esok,” katanya ketika ditemui selepas menemui Yang di-Pertua Negeri di sini hari ini.
Hajiji di pintu masuk utama Istana Negeri sekitar jam 3.55 petang, pertemuan terbabit berlangsung kira-kira sejam.
Gabungan Rakyat Sabah (GRS) hari ini sebulat suara menamakan Hajiji sebagai calon Ketua Menteri Sabah yang baharu. K!- ONLINE


UMNO hormati keputusan ADUN-ADUN GRS pilih Hajiji
Oleh LUQMAN RIDHWAN MOHAMED NOR

28 September 2020, 5:33 pm
KUALA LUMPUR – Presiden UMNO, Datuk Seri Ahmad Zahid Hamidi menegaskan beliau menghormati keputusan Ahli Dewan Undangan Negeri (ADUN) Gabungan Rakyat Sabah (GRS) memilih Datuk Seri Hajiji Mohd. Nor sebagai calon Ketua Menteri Sabah.
Katanya, beliau pada awalnya menegaskan agar jawatan Ketua Menteri Sabah diserahkan kepada UMNO sebagai parti individu yang memenangi jumlah kerusi DUN terbesar dalam GRS.
Bagaimanapun, beliau dimaklumkan tentang keputusan tersebut (memilih Hajiji) oleh Pengerusi UMNO Sabah, Datuk Seri Bung Moktar Radin setelah kesemua ADUN GRS yang menang selesai berunding.
“Keputusan itu diambil demi memastikan kepentingan rakyat Sabah dapat segera diperjuangkan setelah diabaikan Kerajaan Warisan sebelum ini.
“Saya hormati keputusan tersebut atas dasar semangat autonomi UMNO Sabah yang telah dipersetujui bersama,” katanya dalam satu kenyataan di sini hari ini.
Tambahnya, beliau berharap agar kerajaan yang dibentuk itu dapat segera memberi tumpuan kepada pelbagai agenda untuk membela kepentingan rakyat Sabah sebagaimana yang termaktub dalam Akujanji GRS. – K! ONLINE


Geng Cherokee edar dadah dicekup
Oleh EDDY AQMAL MOHAMED HAMIDI

28 September 2020, 4:52 pm
KUALA LUMPUR – Kelicikan satu sindiket pengedaran dadah yang menjadikan sebuah SUV sebagai stor dadah dan dialihkan dari semasa ke semasa bagi mengelak dikesan pihak berkuasa tidak berpanjangan selepas mereka ditahan polis dalam beberapa siri serbuan di ibu negara.
Ketua Polis Daerah Wangsa Maju, Superintendan Rajab Ahad Ismail berkata, pada 24 September lalu kira-kira pukul 3.50 petang, sepasukan polis dari Ibu Pejabat Polis Daerah (IPD) Wangsa Maju telah menahan seorang lelaki tempatan di sekitar Taman Melati di sini susulan maklumat dan risikan yang dilakukan.
“Pemeriksaan yang dilakukan ke atas lelaki tersebut telah menemui sebanyak lima ketulan mampat daun kering disyaki ganja seberat kira-kira 5.12 kilogram (kg).
“Susulan penahanan tersebut, pihak polis seterusnya melakukan tangkapan ke atas tiga lelaki tempatan dan seorang lelaki warga Indonesia di sekitar Kampung Baru di sini kira-kira pukul 11 malam hari yang sama.
Beliau berkata demikian kepada pemberita dalam satu sidang akhbar di Balai Polis Setiawangsa di sini hari ini.
Menurut Rajab, dalam serbuan tersebut, pihaknya turut berjaya merampas sebanyak 20 ketulan mampat daun kering disyaki ganja seberat kira-kira 20.538 kg.

“Soal siasat yang dilakukan ke atas suspek berusia 42 hingga 57 tahun itu seterusnya membawa polis ke sebuah kenderaan utiliti sukan (SUV) jenis Grand Cherokee di kawasan Kampung Baru dan turut menemui sebanyak 35 ketulan mampat daun kering disyaki ganja seberat 35.620kg.
“Dalam serbuan pukul 1.30 pagi itu, pihak polis turut menahan seorang lelaki tempatan yang disyaki sebagai pemilik SUV berkenaan dan pemeriksaan awal mendapati sindiket ini menjadikan kenderaan itu sebagai stor dadah yang dialihkan dari semasa ke semasa bagi mengelakkan dikesan oleh pihak berkuasa,” katanya.
Tambah Rajab, siasatan dilakukan mendapati sindiket yang aktif sejak Ogos tahun lalu itu memperolehi bekalan dadah ganja dari Thailand dan akan menjualnya kepada tokan dadah sebelum sampai kepada pengguna.
“Keseluruhan dadah yang dirampas dalam operasi ini adalah kira-kira seberat 61.286 kg yang dianggarkan bernilai RM154,250 dan boleh digunakan oleh kira-kira 60 ribu orang penagih di sekitar Lembah Klang.
“Semakan yang dilakukan mendapati kesemua suspek ditahan mempunyai rekod jenayah lampau dan suspek warga asing itu turut didapati tidak memiliki sebarang rekod perjalanan sah malah kesemua mereka turut positif dadah jenis thc dan methamphetamine,” ujar beliau.
Mengulas lanjut, Rajab berkata, kesemua suspek direman tujuh hari sehingga 1 Ogos bagi membantu siasatan dan kes disiasat di bawah Seksyen 39B Akta Dadah Berbahaya, Seksyen 15(1)(A) Akta Dadah Berbahaya dan Seksyen 6(1)(C) Akta Imigresen 1959/63. – K! ONLINE


Mahkamah tangguh perbicaraan Ahmad Zahid selama 3 hari
Oleh NUZULSHAM SHAMSUDDIN

28 September 2020, 4:01 pm
KUALA LUMPUR – Mahkamah Tinggi di sini membenarkan permohonan Presiden UMNO Datuk Seri Ahmad Zahid Hamidi untuk perbicaraan kesnya ditangguhkan selama tiga hari bermula hari ini sehingga Rabu berikutan  masih menjalani kuarantin Covid-19.
Peguam Hamidi Mohd. Noh yang mewakili Ahmad Zahid memberitahu, bahawa anak guamnya tidak dapat hadir kerana berdasarkan Perintah Pengawasan dan Pemerhatian di Rumah (HSO), anak guamnya perlu dikuarantin di rumah dari 26 September sehingga hari ini.
“Anak guam saya telah melakukan ujian swab sekali lagi selepas lawatan mengejut pegawai Kementerian Kesihatan (KKM) di rumahnya semalam dan keputusannya adalah negatif.
“Bagaimanapun hari ini, beliau akan menjalani ujian wajib Reverse Transcription Polymerase Chain Reaction (RT-PCR) di rumahnya untuk menentukan sama ada keputusan negatif atau positif. Oleh itu, pihak pembelaan ingin memohon penangguhan perbicaraan untuk hari ini, esok dan Rabu,” katanya.
Dalam pada itu Hamidi turut memaklumkan bahawa difahamkan Ahmad Zahid mungkin berisiko kerana pada 19 September lalu beliau ada bersama calon (Barisan Nasional) bagi kerusi Pitas, Sufian Abd. Karim, yang diuji positif Covid-19 termasuk mengambil gambar bersama.
” Jadi saya merasakan kita perlu mengambil langkah berjaga-jaga untuk mengelakkan penyebaran virus,” katanya.

Sementara itu, Timbalan Pendakwa Raya Datuk Raja Rozela Raja Toran berkata pihak pendakwaan tidak membantah mengenai penangguhan perbicaraan itu.
Selepas mendengar permohonan tersebut, Hakim Collin Lawrence Sequerah kemudian menangguhkan tarikh perbicaraan untuk hari ini sehingga Rabu dan akan bersambung semula pada 12 Oktober ini.
Sabtu lalu melalui Facebook rasminya Ahmad Zahid memantau perkembangan Pilihan Raya Negeri (PRN) Sabah yang sedang berlangsung dari rumah berikutan sedang menjalani kuarantin.
Beliau memuat naik beberapa gambarnya sedang komunikasi dengan jentera Barisan Nasional (BN) di Sabah melalui sidang video.
“Oleh kerana kuarantin, saya memantau dari rumah segala perkembangan terbaharu mengenai hari mengundi PRN Sabah,” katanya yang turut membuat tanda pagar ‘radutatapradu’ dan ‘radusampaimenang’. – K! ONLINE


Protokol ketibaan penerbangan dari Sabah berjalan lancar
28 September 2020, 3:02 pm
Oleh AHMAD MUSTAKIM ZULKIFLI
KUALA LUMPUR- Malaysia Airports melaksanakan beberapa langkah bagi memastikan keselesaan penumpang sementara menunggu proses saringan keselamatan oleh Kementerian Kesihatan (KKM) untuk semua ketibaan dari Sabah.
Ketua Pegawai Eksekutif Kumpulan Malaysia Airports, Datuk Mohd Shukrie Mohd Salleh berkata, pihaknya menjangkakan kenaikan jumlah penerbangan tiba dari Sabah dan pihaknya sudah memaklumkan KKMmengenai ketibaan-ketibaan ini.
“Antara inisiatif penambahbaikan adalah menggunakan kart makanan mudah alih di kawasan menunggu ujian sehingga penumpang dapat membeli minuman ringan sambil menunggu.
“Tenaga kerja tambahan daripada pasukan keselamatan penerbangan dan pengalaman pelanggan kami juga telah dikerahkan untuk memberikan bantuan di lapangan dan membantu memastikan jarak fizikal,” menurut beliau dalam satu kenyataan hari ini.
Katanya, penumpang warga emas, orang kelainan upaya, wanita mengandung dan keluarga yang mempunyai anak kecil akan diberikan akses kepada lorong keutamaan bagi memudahkan proses ketibaan.

Kerusi tambahan juga disediakan di pintu ketibaan dan juga sepanjang laluan ke Kawasan ujian, bagi memudahkan penumpang yang menunggu untuk diuji.
“Sebanyak 10 penerbangan dijangka tiba di KLIA dan 19 dijangka di KLIA 2. Difahamkan, Kementerian sedang menambah jumlah kakitangan di terminal di kedua-dua KLIA dan KLIA 2,” jelasnya.
Tambah beliau, pengendali premis makanan dan minuman seperti Starbucks, Kopi Kita, Needs Convenience, dan WHSmith Convenience yang biasanya dibuka hingga jam 8 malam telah diminta beroperasi lebih lama untuk kemudahan penumpang.
“Pihak kami akan terus berhubung dengan Jawatankuasa Covid-19 yang merangkumi semua pemegang kepentingan dan kami berharap dapat menyediakan pengalaman yang selesa kepada penumpang kami,” ujar Shukrie. – K! ONLINE


Cadang Jalan Persiaran Gurney ditukar kepada Jalan Palestin
Oleh LUQMAN RIDHWAN MOHAMED NOR

28 September 2020, 4:21 pm
KUALA LUMPUR – Pemuda Ikatan Muslimin Malaysia (ISMA) mencadangkan agar Jalan Persiaran Gurney ditukar nama kepada Jalan Palestin berbanding Jalan Raja Laut 1 yang diumumkan Dewan Bandaraya Kuala Lumpur (DBKL) baru-baru ini.
Jawatankuasa Gerakan Massa Pemuda ISMA, Mohd. Soufi Anual berkata, mereka menyokong usaha DBKL untuk meletakkan nama Palestin sebagai nama jalan kerana ia merupakan satu pengiktirafan atas dasar keimanan dan kemanusiaan sejagat.
Begitupun, katanya, berkenaan nama jalan yang dipilih, mereka lebih cenderung untuk mencadangkan nama Jalan Persiaran Gurney yang dinamakan atas nama Henry Gurney.
“Buat pengetahuan umum, Henry Gurney ialah Setiausaha Kehormat British ke Palestin bermula 1946 hingga 1948.
“Di sana, beliau memainkan peranan yang besar dalam isu Israel-Palestin, pastinya dalam memenangkan Israel hingga tercabulnya tanah suci Palestin,” katanya dalam satu kenyataan di sini hari ini.
Mengulas lanjut, Soufi Anual berkata, Gurney kemudiannya dinaikkan pangkat sebagai Pesuruhjaya Tinggi British malah dihantar pula berkhidmat ke Tanah Melayu.

“Betapa signifikan sekali andai nama penjajah ini yang ditukarkan kepada nama Palestin,” katanya. – K! ONLINE


Sarat mengandung, Fazura belum ber’Noktah
Oleh KOSMO!

28 September 2020, 3:25 pm
KUALA LUMPUR – Sarat hamil sembilan Fazura bukan halangan untuk Fazura melancarkan single terbaru berjudul Noktah.
Lagu yang ditulis dan digubah oleh Ezra Kong tersebut menceritakan pasangan yang tidak berdaya lagi untuk menyelamatkan hubungan mereka.
Noktah diceritakan dari sudut wanita yang berada dalam hubungan itu, di mana dia harus tetap kuat menghadapi segala kekecewaan dengan pasangannya.
Dia sentiasa mengingati detik-detik bahagia, namun malang sekali percintaan harus berakhir, seperti mana lirik lagu menyatakan berbunyi: “kisah cinta kita-bertemu noktahnya.”
“Saya pasti setiap wanita pernah merasa tiada harapan apabila berada dalam sesebuah hubungan yang toksik.
“Tidak mudah untuk meninggalkan seseorang yang kita sayang tapi kita harus lakukan demi kebaikan sendiri. Apa yang penting adalah kita perlu menghormati dan menyayangi diri kita terlebih dahulu dan belajar untuk meninggalkan sesuatu yang gagal untuk dipertahankan,” kata Fazura atau sebenarnya, Nur Fazura Sharifuddin.

Dalam pada itu, Ezra Kong, komposer lagu yang telah menghasilkan lagu-lagu hit di carta musik Malaysia, dikenali sebagai seorang yang agak memilih dari segi kerjanya dan dengan siapa dia bekerja.
Selalunya, Ezra menghasilkan tiga hingga empat lagu sebulan kerana beliau sangat teliti dengan kerjanya.
“Saya suka mencipta satu persona dan cerita pada setiap kerja saya untuk membantu pendengar merasa lebih dekat dengan lagu tersebut. Untuk lagu Noktah, hampir setiap daripada kita pernah melaluinya dan ia juga sebagai peringatan kepada kita untuk kuat melepaskan apabila perlu.”
“Keluarga Universal Music Malaysia sangat teruja dengan pelancaran lagu terbaru Fazura, Noktah. Tiada apa yang dapat menghalang Fazura biarpun dia sedang sarat mengandung,” kata Ezra.
Pengarah Urusan Universal Music Malaysia, Encik Kenny Ong pula berkata, dia kagum dengan semangat bekerja Fazura walaupun sedang sarat mengandung.
“Dia masih lagi gigih bekerja dan baru-baru ini Fazura turut telah melancarkan produk penjagaan kulit dengan namanya sendiri, Fazura Skincare.
“Dan sekarang dia melancarkan pula lagu terbarunya, Noktah, sebelum menjadi seorang ibu.” kata Kenny.
Video muzik Noktah diarahkan dan dihasilkan oleh Nadirah Zakariya dan Junad M. Nor dari Layar Lucida, yang juga bertanggungjawab untuk video muzik single Fazura, Be Honest.
Menurut Nadirah, walaupun lagu ini merupakan lagu balada yang mempunyai rasa kesedihan, dia mahu video muzik Noktah menonjolkan kekuatan dan ikatan antara persahabatan wanita, dan pentingnya memperkasakan dan mengangkat satu sama lain.
Gaun yang dipakai Fazura dalam lagu tersebut dibuat khas oleh Rizman Ruzaini, untuk meraih momen penting dalam hidupnya sebagai ibu hamil, dan itu juga memainkan peranan besar dalam konseptualisasi video itu.
Noktah boleh didapati di platform digital seperti Spotify, Apple Music, YouTube Music, JOOX, iTunes, KKBox dan juga Deezer bermula 25 September. Manakala muzik video ini boleh ditonton di saluran YouTube Fazura Official bermula semalam. – K! ONLINE


Warga emas rasuah polis didenda RM10,000
Oleh KOSMO!

28 September 2020, 3:19 pm
Oleh MOHD RAFIE AZIMI
ALOR SETAR – Seorang lelaki warga emas didenda RM10,000 selepas mengaku bersalah di Mahkamah Sesyen di sini hari ini atas pertuduhan menawarkan rasuah sebanyak RM450 kepada pegawai polis, enam tahun lalu.
Hakim, Murtazadi Amran turut memerintahkan tertuduh, L. Gopalakrishnan, 62, dipenjara enam bulan jika gagal membayar denda yang dikenakan.
Gopalakrishnan yang bekerja sebagai pemandu lori membayar denda tersebut.
Mengikut kertas pertuduhan, tertuduh didakwa menawarkan rasuah wang tunai sebanyak RM450 kepada Inspektor Norfaizal Mohd. yang bertugas di Jabatan Siasatan Jenayah, Ibu Pejabat Polis Daerah (IPD) Kulim.
Perbuatan itu didakwa dilakukan sebagai dorongan supaya pegawai polis itu tidak mengambil tindakan terhadap tertuduh yang memiliki 9,506 liter petrol tanpa lesen sah.

Tertuduh melakukan perbuatan tersebut di sebuah premis di Jalan Kuala Benut, Sungai Karangan di Kulim dekat sini kira-kira pukul 3.30 pagi, 16 Oktober 2014.
Pendakwaan terhadapnya dilakukan mengikut Seksyen 214 Kanun Keseksaan dan boleh dihukum di bawah akta sama. – K! ONLINE


Tapir cedera dilanggar di Dungun
Oleh KOSMO!

28 September 2020, 2:50 pm
Oleh NIK NUR IZZATUL HAZWANI NIK ADNAN
DUNGUN – Gara-gara seekor tapir yang tiba-tiba melintas jalan, dua kereta terlibat dalam kemalangan di Kilometer 8, Jalan Dungun-Bukit Besi berhampiran Loji Air Serdang dekat sini hari ini.
Dalam kejadian pada pukul 6 pagi itu, pemandu Proton Iswara, dan seorang pemandu Perodua Myvi mengalami kecederaan ringan.
Kemalangan tersebut juga menyebabkan tapir berkenaan mengalami kecederaan di bahagian kaki dan mulut.
Ketua Polis Daerah Dungun, Superintendan Baharudin Abdullah berkata, kejadian berlaku selepas Proton Iswara dari arah Bukit Besi gagal mengelak lalu melanggar tapir itu yang tiba-tiba melintas jalan.
“Impak rempuhan itu, kereta tersebut hilang kawalan lalu terbabas ke laluan bertentangan.

“Kereta Perodua Myvi di laluan bertentangan tersebut pula tidak dapat mengelak lalu berlaku bertembungan antara dua kereta terbabit,” katanya kepada Kosmo! di sini hari ini.
Sementara itu, Pengarah Jabatan Perlindungan Hidupan Liar dan Taman Negara (Perhilitan) Terengganu, Dr. Abdul Malek Mohd. Yusof berkata, tapir dewasa tersebut telah melarikan diri memasuki hutan berhampiran dalam keadaan cedera. – K! ONLINE


JKPP Perak arah henti operasi proses penyejukbekuan kilang hasil laut
Oleh KOSMO!

28 September 2020, 2:41 pm
Oleh SHAMSUL KAMAL AMARUDIN
BAGAN DATUK – Jabatan Keselamatan dan Kesihatan Pekerjaan (JKKP) Perak mengeluarkan notis pemberhentian operasi terhadap premis memproses produk makanan berasaskan ikan dan hasil laut di Jalan Tepi Sungai di Hutan Melintang dekat sini berikutan kejadian kebocoran gas ammonia di premis itu, Sabtu lalu.
JKKP Perak dalam satu kenyataan berkata, ia melibatkan operasi di bahagian proses penyejukbekuan di premis tersebut berkuatkuasa serta merta sehingga siasatan lengkap dijalankan dan tindakan penambahbaikan telah dibuat oleh majikan.
“JKKP Perak menghantar sepasukan pegawai penyiasat untuk menjalankan siasatan terhadap kes itu semalam dengan siasatan awal mendapati berlaku kejadian gas ammonia terbebas di bahagian proses penyejukbekuan apabila bahagian penutup atas piston kompressor di situ mengalami keretakan dan pecah.
“Pengujian gas dilakukan oleh pegawai dari Bahagian Higien Industri & Ergonomik, Ibu Pejabat JKKP, mendapati bacaan gas ammonia melebihi had PEL 25ppm pada bahagian sekitar penutup atas tersebut yang sudah ditampal oleh pihak kilang,” katanya di sini hari ini.
Bagaimanapun katanya, punca bahagian itu menjadi retak dan pecah masih belum dikenal pasti.

JKKP Perak menegaskan akan mengambil tindakan undang-undang terhadap pihak yang bertanggungjawab jika didapati berlaku pelanggaran di bawah peruntukan Akta Keselamatan dan Kesihatan Pekerjaan 1994. – K! ONLINE


Istana Negara keluar kenyataan petang ini
28 September 2020, 3:09 pm
KUALA LUMPUR- Istana Negara akan mengeluarkan satu kenyataan pada pukul 6 petang ini.
Namun, pihak istana tidak menyatakan secara terperinci mengenai kenyataan tersebut. – K! ONLINE


PKPDB di empat daerah Sabah
28 September 2020, 3:41 pm
KUALA LUMPUR- Kerajaan akan melaksanakan arahan Perintah Kawalan Pergerakan Diperketatkan Bersasar (PKPDB) secara pentadbiran di daerah Lahad Datu, Tawau, Kunak dan Semporna.
Ini bermakna semua penduduk tidak dibenarkan keluar dari kawasan PKPDB sepanjang tempoh perintah dikuatkuasakan.
Menteri Kanan Pertahanan, Datuk Seri Ismail Sabri Yakob berkata, keputusan itu diambil atas nasihat Menteri Kesihatan, Tan Sri Dr. Noor Hisham Abdullah.
“PKPDB berkuatkuasa mulai 12.01 tengah malam ini, 29 September sehingga 12 Oktober dan akan melibatkan seramai 962,661 orang penduduk.
“Pelaksanaan PKPDB ini bagi membendung jangkitan dan penularan Covid-19 dalam daerah tersebut serta membolehkan aktiviti pengesanan kes secara bersasar dilaksanakan sepanjang tempoh 14 hari,” katanya menurut satu kenyataan hari ini.
Tambah beliau, individu bukan penduduk dan pelawat tidak dibenarkan masuk ke empat daerah terlibat sepanjang tempoh perintah dikuatkuasakan, manakala semua aktiviti perniagaan dihentikan kecuali premis barangan keperluan dan perkhidmatan di empat daerah terlibat.

Pengkalan Perubatan (Medical Base) akan turut dibuka di kawasan PKPDB.
Kementerian Kesihatan telah mengesahkan terdapat 1,195 kes positif jangkitan Covid-19 di kesemua daerah itu dalam tempoh 1 hingga 27 September lalu.
Daripada jumlah itu, Lahad Datu merekodkan 241 kes, Tawau (634 kes), Kunak (65 kes) dan Semporna (255 kes).
“Bagi memastikan pematuhan perintah ini, Polis Diraja Malaysia , Angkatan Tentera Malaysia, Angkatan Pertahanan Awam Malaysia, Jabatan Sukarelawan Malaysia, Pihak Berkuasa Tempatan dan pegawai yang diberi kuasa, akan mengawal seluruh kawasan terlibat.
“Semua penduduk diminta untuk bertenang dan memberi kerjasama sepenuhnya kepada petugas-petugas dari KKM serta mematuhi semua arahan pihak berkuasa,” jelasnya.
Penduduk yang memerlukan bantuan atau mempunyai sebarang pertanyaan boleh menghubungi talian khas Ibu Pejabat Polis Daerah. – K! ONLINE


2,070 orang pegawai perubatan disambung kontrak
Oleh KOSMO!

28 September 2020, 2:57 pm
Oleh SITI A’ISYAH SUKAIMI
PUTRAJAYA – Kementerian Kesihatan (KKM) telah menerima kelulusan untuk menyambung kontrak secara ‘one-off’ bagi 2,070 orang Pegawai Perubatan, Pegawai Pergigian dan Pegawai Farmasi selama enam bulan lagi.
Menteri Kesihatan, Datuk Seri Dr. Adham Baba berkata, penyambungan kontrak tersebut membabitkan jumlah peruntukan RM81 juta ditanggung menerusi peruntukan Kumpulan Wang Covid-19 (Tabung Covid-19).
“Kementerian Kesihatan menerima makluman bahawa Kementerian Kewangan pada 18 September lepas telah bersetuju meluluskan penyambungan kontrak secara ‘one-off’ enam bulan lagi bagi penjawat berkenaan.
“Kelulusan ini adalah sebagai tambahan kepada kontrak enam bulan sedia ada yang diberikan sebelum ini,” katanya dalam satu kenyataan akhbar di sini hari ini.
Beliau berkata, kelulusan tersebut melibatkan 79 Pegawai Perubatan yang telah melengkapkan khidmat wajib sahaja kerana telah mengikuti latihan siswazah di luar negara.

“Selain itu, 852 Pegawai Pergigian dan seramai 1,139 Pegawai Farmasi yang telat menamatkan latihan atau khidmat wajib,” katanya.
Sementara itu, Adham berkata, penyambutan kontrak itu adalah manifestasi keprihatinan kerajaan bagi membolehkan pegawai meneruskan penyampaian perkhidmatan di fasiliti kesihatan di bawah KKM. – K! ONLINE


Geng ‘Weng’ tumpas selepas enam tahun
28 September 2020, 1:37 pm
SUNGAI BULOH – Polis menumpaskan geng ‘Weng’ yang terlibat dalam penipuan dan melupuskan kenderaan mewah untuk dijadikan alat ganti dalam empat serbuan di Lembah Klang dan Melaka.
Serbuan sejak 10 hingga 16 September itu membawa kepada penangkapan 13 lelaki berusia lingkungan 22 hingga 55 tahun termasuk seorang warga Sri Lanka.
Turut ditahan suspek utama geng berkenaan berusia 44 tahun yang dikenali sebagai Weng.
Ketua Polis Daerah Sungai Buloh, Superintendan, Shafa’aton Abu Bakar berkata, tangkapan ke atas semua suspek itu dibuat susulan laporan daripada seorang lelaki berusia 56 tahun mendakwa kereta jenis Audi Q7 miliknya hilang selepas diserahkan untuk dijual kepada seorang lelaki.
Katanya, bertindak atas laporan itu pihak polis menyerbu dua bengkel kenderaan, sebuah gudang kereta potong serta sebuah kondominium di sekitar Lembah Klang dan Melaka yang membawa kepada penemuan pelbagai jenis kenderaan dan komponen yang bernilai RM1.3 juta.
“Hasil pemeriksaan di lokasi, pihak polis menemui enam buah enjin pelbagai jenis kenderaan mewah manakala tujuh buah kenderaan lagi yang sudah siap dipotong untuk dijual sebagai alat ganti.

“Siasatan lanjut mendapati, kenderaan yang dirampas itu bersabit sembilan laporan hilang kereta di Lembah Klang dan Melaka,” katanya pada sidang akhbar di Ibu Pejabat Polis Kontinjen Sungai Buloh di sini hari ini.
Menurutnya lagi, sindiket berkenaan aktif kegiatan penipuan dan melupuskan kenderaan mewah untuk dijadikan alat ganti sejak tahun 2014.
“Modus operandi sindiket itu adalah memperdayakan pemilik kenderaan mewah yang mempunyai masalah kewangan serta memerlukan penyelenggaraan sebelum mendakwa kenderaan itu hilang.
“Lima daripada 13 suspek yang diberkas itu mempunyai pelbagai rekod lampau membabitkan dadah, curi kenderaan dan ugutan jenayah,” ujarnya.
Kesemua suspek direman sehingga esok dan kes disiasat mengikut Seksyen 379A Kanun Keseksaan serta Seksyen 420 Kanun Keseksaan. – K! ONLINE


Ayda Jebat penat diganggu mesej lucah
Oleh MOHAMMAD SHAHEMY AZMI

28 September 2020, 1:42 pm
KUALA LUMPUR – Pelakon dan penyanyi, Ayda Jebat mengakui rimas dan penat akibat kerap menerima kiriman mesej lucah menerusi media sosial.
Ayda, 28, dalam perkongsian di Insta Story, telah memuat naik beberapa tangkap layar mesej lucah yang dihantar seorang pemilik akaun Instagram yang menggunakan nama @ghostrider.
“Sudah banyak kali sekat orang sebegini tetapi masih ada lagi dan ramai lagi.
“Tolong, jangan sampai saya ambil tindakan. Saya letih,” katanya.
Dalam tangkap layar yang dikongsi pelantun lagu Better Than You itu, individu berkenaan menghantar mesej lucah pada sekeping gambar Ayda yang menampakkan lidahnya.
Tunang kepada pengacara Nabil Mahir itu berharap dia tidak lagi menerima gangguan lucah selepas membuat pendedahan kepada umum.

“Sungguh, saya sudah tidak larat. Sedih pun ada sehingga mengganggu mental,” ujarnya kepada Kosmo! Online semalam.
Selain Ayda, beberapa artis popular sebelum ini termasuk Lukman Faiz, Nourul Wahab, Wafariena Roslan turut berdepan gangguan seksual daripada pengguna media sosial. – K! ONLINE


Pesawat kuasa hidrogen pertama lakukan penerbangan sulung
Oleh KOSMO!

28 September 2020, 2:27 pm
LONDON – Sebuah pesawat komersil berkuasa hidrogen pertama dunia membuat penerbangan sulungnya di sebuah kawasan di Cranfield, daerah Bedfordshire Khamis lalu, lapor akhbar Daily Star.
Pengasas syarikat ZeroAvia, Val Miftakhov berkata, penerbangan tersebut adalah sesi percubaan pertama sejak pesawat itu dibangunkan.
“Apa yang kami lakukan adalah menggantikan enjin menggunakan bahan api fosil dengan enjin elektrik berkuasa hidrogen.
“Kami turut membina infrastruktur pengisian semula untuk menghasilkan gas hidrogen yang mempunyai sifar pencemaran karbon,” katanya.
Kemudahan sokongan di darat perlu diambil berat untuk mengkomersilkan pesawatberkuasa hidrogen. – PA
Selain itu, penerbangan selama 20 minit tersebut menyaksikan proses pelepasan yang lengkap dengan laluan standard sebelum melakukan pendaratan.
Menurut Miftakhov, pihaknya menyasarkan pembinaan pesawat itu akan siap sepenuhnya pada penghujung tahun ini.

“Orang ramai boleh pergi bercuti menaiki pesawat tanpa rasa bersalah terhadap kerosakan alam sekitar lagi dan ia dijangka boleh dicapai dalam tempoh tiga tahun lagi.
“Cabaran paling besar adalah untuk menyediakan infrastruktur di lapangan terbang yang membolehkan pesawat mengisi semula gas hidrogen,” ujarnya.
Sementara itu, Pakar Penerbangan Universiti Loughborough, David Gleave berkata, terdapat pelbagai perkara perlu diteliti dan dipersiap termasuk pembinaan infrastruktur sokongan di atas tanah.
“Ia bukan soal membina dan memastikan pesawat menggunakan enjin hidrogen ini untuk berfungsi, namun perkara paling penting ialah dari segi penyediaan kemudahan di atas tanah bagi menyokongnya.
“Kita perlu memikirkan kaedah pengisian semula bahan api pesawat kerana kemudahan yang ada sekarang tidak dapat menyokongnya dan perkara lain seperti keperluan kebakaran serta kecemasan kapal terbang,” ujarnya. – Agensi


Penolong pegawai tadbir USM didakwa 52 pertuduhan SPRM
Oleh MOHD SYALMIZI HAMID

28 September 2020, 1:46 pm
SEBERANG PERAI – Seorang penolong pegawai tadbir di Universiti Sains Malaysia (USM) dihadapkan ke Mahkamah Sesyen Butterworth di sini hari ini atas 52 pertuduhan menggunakan jawatannya untuk suapan.
Tertuduh, Zurina Abdul Hamid, 43, bagaimanapun mengaku tidak bersalah bagi kesemua pertuduhan tersebut yang dibacakan di hadapan Hakim Ahmad Azhari Abdul Hamid.
Mengikut pertuduhan, dia didakwa menggunakan jawatannya untuk suapan dengan mengambil tindakan apabila mengemukakan dokumen invois syarikat TZP Ventures miliknya bagi borang pesanan rasmi yang terlibat untuk pembayaran pembekalan dan perkhidmatan.
Ia melibatkan nilai keseluruhan berjumlah RM135,445.90 bagi kesemua pertuduhan berkenaan.
Kesalahan itu didakwa dilakukan di Pusat Sukan dan Rekreasi USM, George Town dekat sini di antara Disember 2013 hingga Disember 2017.
Dia didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009.

Jika sabit kesalahan tertuduh boleh dipenjara sehingga 20 tahun dan denda lima kali ganda nilai suapan atau RM10,000 mengikut mana yang lebih tinggi.
Kes itu dikendalikan Timbalan Pendakwa Raya SPRM Mohamad Azlan Basri, manakala tertuduh diwakili peguam S. Meharaj.
Kes akan disebut semula pada 4 November depan bagi serahan dokumen, manakala tertuduh dibebaskan dengan jaminan sebanyak RM24,000.
Mahkamah turut memerintahkan tertuduh menyerahkan pasport dan melapor diri di pejabat SPRM setiap bulan. – K! ONLINE


CPRC Kedah terima 150 panggilan sehari
Oleh KOSMO!

28 September 2020, 1:40 pm
Oleh MOHD. RIFAAT ABD. HAMID
ALOR SETAR – Pusat Kesiapsiagaan dan Tindak Cepat Krisis (CPRC) Kedah menerima kira-kira 150 panggilan sehari sepanjang penularan Covid-19 bagi enam kluster di negeri itu sejak dua bulan lalu.
Enam kluster tersebut adalah Kluster Sivagangga, Kluster Tawar, Kluster Muda, Kluster Sala, Kluster Telaga dan Kluster Sungai.
Pakar Perubatan Kesihatan Awam (Pegawai Epidemiologi Kawalan Penyakit Berjangkit) Jabatan Kesihatan Negeri (JKN) Kedah, Dr. Sunita Abd. Rahman berkata, panggilan melibatkan luahan penduduk yang ingin mendapatkan bantuan selain maklumat berkaitan kesihatan serta prosedur operasi standard (SOP) bagi membendung jangkitan wabak itu.
Katanya, kakitangan JKN memulakan tugas pada pukul 7.30 pagi hingga 10 malam bagi menjawab setiap panggilan termasuk menjaga kerahsiaan pemanggil dengan memperincikan dan menjawab setiap permasalahan diajukan.
“Ramai ibu bapa, guru serta pelajar sendiri yang menghubungi untuk bertanya tentang keputusan saringan Covid-19 yang dilakukan,” katanya ketika dihubungi di sini hari ini.

Mengulas lanjut, menurut Sunita, jumlah panggilan meningkat secara mendadak selepas Perintah Kawalan Pergerakan Diperketatkan (PKPD) Secara Pentadbiran dikuatkuasakan di Kota Setar pada 11 September lalu.
Beliau berkata, keadaan itu berlaku berikutan ramai penduduk di Kota Setar disaring berbanding kluster-kluster lain di negeri ini.
“Peningkatan kes secara mendadak membabitkan Kluster Sungai menyebabkan kakitangan JKN terpaksa bertugas hingga lewat malam bagi mengumpul data terkini untuk disalurkan ke CPRC peringkat kebangsaan.
“Bagaimanapun petugas di sini sentiasa bersiap sedia fizikal dan mental yang mana kesemua mereka sangat komited untuk melaksanakan tugas,” katanya.
Bagi yang ingin mendapatkan maklumat mengenai Covid-19, mereka boleh menghubungi CPRC di talian 04-7741174/7742371 atau menerusi email [email protected]! ONLINE


Buat pisau dari najis beku dapat hadiah Ig Nobel
Oleh KOSMO!

28 September 2020, 2:20 pm
KENT, OHIO – Seorang pengkaji di sebuah univeriti memperoleh anugerah Ig Nobel selepas melakukan kajian mengenai pisau yang diperbuat daripada najis beku di sini baru-baru ini.
Menurut Pembantu Profesor Antropologi Universiti Negeri Kent, Metin Eren, dia melakukan kajian tersebut kerana teruja dengan kisah kaum Inuit di Kanada yang menghasilkan pisau daripada najis sendiri.
“Kajian ini saya lakukan bersama beberapa pengkaji lain dengan membekukan najis manusia sehingga mencapai suhu di bawah 50 darjah celsius sebelum dibentuk hingga menjadi bucu tajam.
“Pisau yang diperbuat daripada najis berkenaan terbukti tidak boleh digunakan langsung dan tidak banyak asas secara empirikal untuk kisah hebat ini.
Najis tersebut diasah sehingga menjadi bucu tajam. – METIN EREN
Tambah Eren, walaupun kajian tersebut kelihatan menjijikkan, namun matlamat utamanya adalah untuk menunjukkan terdapat pelbagai bentuk jalan cerita kisah tersebut berdasarkan sains yang samar dan tidak dapat dibuktikan.
“Perkara utama dalam kajian ini adalah untuk menunjukkan bahawa pembuktian dan penyemakan fakta itu sangat penting,” katanya.

Selain itu, Eren yang juga merupakan Pengarah Bersama Makmal Arkeologi Eksperimental Universiti Negeri Kent berkata, dia teruja dengan penganugerahan tersebut tambahan pula pernah menghadiri majlis Ig Nobel pada tahun 2003.
“Secara jujurnya, saya berasa seperti mimpi menjadi kenyataan,” ujarnya.
Anugerah Ig Nobel merupakan sebuah majlis penganugerahkan berbentuk sindiran yang mengiktiraf pencapaian remeh dan di luar kebiasaan dalam kajian saintifik sejak tahun 1991.
Ia memberikan anugerah kepada kajian yang membuatkan orang ketawa pada awalnya dan kemudian berfikir semula mengenainya. – Agensi


Perkhidmatan Locker4U di HRPZ II
Oleh KOSMO!

28 September 2020, 2:34 pm
Oleh ROSLIZA MOHAMED
KOTA BHARU – Hospital Raja Perempuan Zainab II (HRPZ II) di sini menyediakan sebanyak 400 Locker4U untuk pandu lalu kepada pesakit kronik yang mendapatkan rawatan di hospital tersebut.
Pengarah HRPZ II, Datuk Dr. Selasawati Ghazali berkata, kemudahan itu mula diperkenalkan sejak enam tahun lalu bagi memberi kemudahan kepada pesakit seperti kencing manis, darah tinggi dan jantung yang kronik.
Menurut beliau, pada peringkat awal, sebanyak 80 Locker4U disediakan pada 2014 sebelum menambah lagi 320 perkhidmatan itu.
Katanya, penyediaan pandu lalu itu banyak membantu dan memberi kemudahan kepada pesakit kronik bagi mengambil pelbagai ubat yang disediakan Jabatan Farmasi HRPZ II.
“Setiap Locker4U mempunyai empat kunci yang akan dipegang pesakit. Mereka datang untuk mengambil pelbagai ubat sehingga enam jenis pada bila-bila masa dalam tempoh seminggu sekali mengikut tarikh ditetapkan,

“Langkah ini banyak membantu pesakit tanpa menunggu lama, selain warisnya terdekat boleh membantu mengambil ubat yang disediakan,” katanya pada sidang akhbar Majlis Perasmian Sambutan Hari Farmasi Dunia Peringkat HRPZ II 2020 di sini hari ini. – K! ONLINE


65 peratus bilik hotel dan inap desa Terengganu dipenuhi pelancong
Oleh KOSMO!

28 September 2020, 2:29 pm
Oleh NIK NUR IZZATUL HAZWANI NIK ADNAN
DUNGUN – Industri pelancongan Terengganu terus menunjukkan pemulihan sejak pelaksanaan Perintah Kawalan Pergerakan Pemulihan (PKPP) sejak 10 Jun lalu dengan menjadi antara tumpuan utama pelancong domestik.
Pengerusi Jawatankuasa Pelancongan Kebudayaan dan Teknologi Digital Terengganu, Ariffin Deraman berkata, kadar penginapan hotel dan inap desa berdaftar di negeri tersebut pada bulan Ogos lalu adalah kedua tertinggi di negara ini selepas Pahang.
“Berdasarkan data yang dikeluarkan Persatuan Hotel Malaysia, kadar penginapan hotel dan inap desa di Terengganu adalah 65 peratus.
“Ia meletakkan negeri ini kedua paling ramai pelancong menginap di hotel dan inap desa berdaftar selepas Pahang yang berada pada kadar 75 peratus,” katanya selepas melakukan lawatan kerja ke Dungun Escapade Resort, Pulau Serai di sini hari ini.
Ariffin berkata, Terengganu mempunyai 10,736 bilik penginapan daripada 244 hotel dan inap desa berdaftar di seluruh negeri tersebut.

Sehubungan itu, beliau optimis negeri Pantai Timur berkenaan mampu menarik sekurang-kurangnya kehadiran lima juta pelancong menjelang hujung tahun ini.
“Sambutan memberangsangkan daripada pelancong domestik sejak PKPP ini terutama di rangkaian pulau peranginan telah menyakinkan kita mampu mengatasi sasaran awal iaitu 4.5 juta. – K! ONLINE


Keputusan PKPD di Sabah diketahui hari ini
Oleh KOSMO!

28 September 2020, 1:21 pm
Oleh SITI A’ISYAH SUKAIMI
PUTRAJAYA – Keputusan berhubung pelaksanaan Perintah Kawalan Pergerakan Diperketatkan (PKPD) Secara Pentadbiran (Temco) di Sabah akan diketahui hari ini.
Ketua Pengarah Kesihatan, Tan Sri Dr. Noor Hisham Abdulah berkata, perkara itu akan dibincangkan hari ini sebelum sebarang ketetapan pelaksanaan PKPD di Sabah dilaksanakan.
Beliau berkata, kerajaan tidak boleh melaksanakan Temco ketika Pilihanraya Negeri (PRN) Sabah bagi memberi hak dan tidak menyekat kebebasan rakyat untuk mengundi dan memilih pentadbiran baharu.
“Memandangkan PRN Sabah sudah berakhir, mungkin kita boleh laksanakan Temco bagi mengawal penularan wabak.
“Keputusan sama ada kerajaan melaksanakan Temco di Sabah dijangka diumumkan petang ini,” katanya kepada pemberita selepas merasmikan Seminar Jururawat Kanser Payudara Malaysia Ketujuh di Institut Kanser Putrajaya di sini, hari ini.

Sementara itu, Noor Hisham berkata, saringan Covid-19 yang diwajibkan ke atas penumpang baru pulang dari Sabah adalah untuk melihat sama ada berlaku peningkatan kes jangkitan dalam komuniti untuk tempoh dua minggu ini.
“Ini merupakan salah satu pemantauan bersasar untuk mengesan Covid-19 yang mana biasanya melalui pelaksanaan swab (calitan).
“Ujian calitan dijalankan bagi pesakit menghidap penyakit seperti influenza, jangkitan pernafasan akut teruk selain saringan prapembedahan dan kali ini untuk kes yang pulang dari Sabah,” katanya. – K! ONLINE


[VIDEO] Anak Normah Damanhuri didenda RM10,000
Oleh NUZULSHAM SHAMSUDDIN

28 September 2020, 2:09 pm
PETALING JAYA – Anak kepada pelakon veteran Normah Damanhuri, Rose Azlin Rosli didenda RM10,000 oleh Mahkamah Majistret di sini hari ini atas pertuduhan memiliki produk kesihatan tidak berdaftar Kementerian Kesihatan (KKM) Januari lalu.
Majistret M.Barath menjatuhkan hukuman denda itu terhadap Rose Azlin ,46, selepas wanita yang juga kakak kepada Instafamous Liana Rosli atau dikenali sebagai Kak KM itu mengaku bersalah atas pertuduhan yang disabitkan ke atasnya.
Mahkamah turut memerintahkan Rose Azlin selaku orang kena saman (OKS) dipenjara empat bulan lagi sekiranya gagal membayar jumlah denda itu dan OKS membayar denda tersebut.
Mengikut pertuduhan, Rose Azlin didakwa memiliki produk KM Sampah Cleanse sebanyak 99 peket yang mana produk itu tidak berdaftar dibawah KKM yang melanggar Peraturan (7)(1)(a) Peraturan-peraturan Dadah dan Komestik 1984.
Kesalahan itu didakwa dilakukan di Premis Chamomile Beauty House di Subang Jaya di sini pukul 11.20 pagi pada 21 Januari lalu.
Berikutan itu pertuduhan dikemukakan mengikut Seksyen 30(1) peraturan sama dan boleh dihukum dibawah Seksyen 12(1) Akta Jualan Dadah 1952.

Hukuman bagi seksyen itu memperuntukkan  denda maksimum RM25,000 atau penjara maksimum setahun atau kedua-dua sekali jika sabit kesalahan.
Terdahulu Pegawai Pendakwa Mohd. Helmi Azman dari Bahagian Perkhidmatan Farmasi, Jabatan Kesihatan Selangor memohon mahkamah mengenakan hukuman setimpal.
“Sebagai seorang yang dikenali, OKS seharusnya memastikan produk kesihatan yang ingin dijual atau diguna didaftar dengan KKM dan selamat digunakan oleh orang ramai, “katanya.
Bagaimanapun Rose Azlin yang tidak diwakili peguam memohon mahkamah mengenakan hukuman ringan dengan alasan semasa kejadian produk-produknya masih dalam proses mendapatkan pengesahan KKM.
Pada 21 September lalu, usahawan kosmetik Safiey Ilias didenda RM23,000 oleh Mahkamah Majistret Kuala Lumpur atas dua pertuduhan iaitu menjual dan memiliki produk kesihatan yang tidak berdaftar dengan KKM pada tahun lalu. – K! ONLINE

[VIDEO] Anak kepada pelakon veteran Normah Damanhuri, Rose Azlin Rosli didenda RM10,000 oleh Mahkamah Majistret Petaling Jaya hari ini atas pertuduhan memiliki produk kesihatan tidak berdaftar Kementerian Kesihatan (KKM) Januari lalu.
Berita penuh https://t.co/H36qtU7Cw1 pic.twitter.com/pcfDofRvzi
— Kosmo! Online (@kosmo_online) September 28, 2020


Warga emas mati sakit jantung selepas diserang anjing
Oleh KOSMO!

29 September 2020, 8:29 pm
Oleh NUR SHARIEZA ISMAIL
SEPANG – Seorang tukang cuci warga emas meninggal dunia akibat serangan jantung dipercayai selepas diserang anjing liar dalam kejadian di Kampung Baru Dengkil dekat sini awal pagi tadi.
Timbalan Ketua Polis Daerah Sepang , Superintendan Md. Noor Aehwan berkata, mayat wanita berketurunan India itu ditemukan seorang lelaki kira-kira pukul 7.07 pagi di simpang empat jalan masuk Kampung Baru Dengkil dan Taman Baiduri Dengkil dalam keadaan terbaring.
Katanya, berdasarkan keterangan saksi, semasa kejadian dia terdengar bunyi salakan anjing yang kuat dan melihat mangsa sedang berjalan perlahan-lahan menghala ke Taman Baiduri Dengkil sebelum jatuh pengsan.
“Tidak lama kemudian saksi tidak melihat mangsa berjalan lagi dan telah terbaring di tepi jalan Kampung Baru Dengkil.
“Saksi kemudiannya terus menghubungi pihak ambulans, namun petugas kesihatan Klinik Kesihatan Dengkil mengesahkan mangsa telah meninggal dunia,” katanya dalam satu kenyataan hari ini.

Md. Noor berkata, tiada sebarang unsur jenayah ditemui pada badan si mati dan lokasi kejadian tidak mempunyai televisyen litar tertutup.
“Mayat kemudian dibawa ke bahagian forensik Hospital Putrajaya untuk bedah siasat sebelum hasil laporan bedah siasat mengesahkan punca kematian adalah akibat serangan jantung,” katanya. – K! ONLINE


Kematian tragis gadis Dalit cetus kemarahan di India
Oleh KOSMO!

29 September 2020, 9:28 pm
NEW DELHI – Seorang remaja Dalit yang didakwa dirogol oleh empat lelaki kasta lebih tinggi, meninggal dunia akibat kecederaan yang dialaminya hari ini sekali gus mencetuskan kemarahan aktivis, ahli politik India dan bintang Bollywood.
Seramai 200 juta penduduk kasta Dalit di India sudah lama berdepan diskriminasi dan penderaan, manakala aktivis-aktivis berkata, serangan seksual terhadap mereka meningkat ketika pandemik koronavirus.
Gadis berumur 19 tahun itu diserang secara kejam di negeri Uttar Pradesh, utara India pada 14 September lalu, demikian menurut aduan yang difailkan keluarga mangsa kepada polis.
Pihak berkuasa berkata, empat lelaki tersebut telah diberkas.
Ditemui dalam keadaan berlumuran darah dan lumpuh akibat kecederaan pada leher dan tulang belakangnya, mangsa dibawa ke sebuah hospital tempatan sebelum dihantar ke New Delhi kelmarin selepas keadaannya semakin tenat.
“Dia meninggal dunia ketika dirawat pagi tadi. Kami akan memastikan siasatan dan perbicaraan kes ini disegerakan,” kata ketua polis daerah Hathras, Vikrant Vir.

Dalam pada itu, personaliti Bollywood dan aktivis hak wanita menggunakan media sosial untuk mengutuk serangan itu.
“Hari yang penuh kesedihan. Berapa lama lagi kita akan membiarkan perkara ini terus berlaku,” kata pengarah dan penerbit filem Bollywood, Farhan Akhtar.
Hampir 34,000 kes rogol dilaporkan di negara itu pada 2018 tetapi angka sebenar dipercayai jauh lebih tinggi kerana ramai mangsa enggan tampil membuat aduan. – AFP


Janji Temu kaedah baharu Istiadat konvokesyen UiTM
Oleh KOSMO!

29 September 2020, 6:52 pm
Oleh ISKANDAR SHAH MOHAMED
SHAH ALAM – Istiadat konvokesyen Universiti Teknologi Mara ( UiTM) ke-92 akan berlangsung menggunakan norma baharu menerusi kaedah penganugerahan secara janji temu selama dua bulan bermula 7 November depan.
Ini akan melibatkan 22,834 graduan Diploma dan Ijazah di 14 kampusnya seluruh negara.
Naib Canselor UiTM, Prof. Emeritus Datuk Dr. Mohd. Azraai Kassim berkata, langkah itu selepas mengambil kira pelbagai aspek dengan merujuk prosedur operasi standard (SOP) Kementerian Kesihatan, Majlis Keselamatan Negara (MKN) dan Kementerian Pengajian Tinggi.
Katanya, sesi penganugerahan itu bergantung sepenuhnya kepada pemilihan lokasi kampus yang terletak berdekatan graduan tersebut.
“Graduan akan membuat janji temu secara dalam talian dan hadir bergilir-gilir mengikut tarikh dan lokasi yang dipilih mereka.

“Melalui penganugerahan itu, graduan masih berpeluang memakai jubah konvokesyen, menerima skrol serta transkrip seperti istiadat konvokesyen secara konvensional dengan gambar mereka akan disatukan dengan gambar penganugerah yang ditetapkan nanti,” katanya dalam kenyataan di sini hari ini.
Menurut beliau, sesi penganugerahan sehingga 9 Januari tahun depan itu hanya membabitkan seramai 300 graduan sehari.
“Proses penganugerahan di Unit Konvokesyen kampus itu akan memakan masa antara tujuh hingga 15 minit bagi setiap graduan dan hanya dua ahli keluarga dibenarkan menemani graduan,” katanya.
Justeru, beliau menasihatkan graduan dan keluarga supaya mengisi Borang Deklarasi Saringan Risiko Civid-19 UiTM secara atas talian dan aplikasi MySejahtera serta mematuhi SOP yang ditetapkan.
Permohonan mengenai penganugerahan Janji Temu itu boleh dibuat melalui laman sesawang https://konvokesyen.uitm.edu.my/v1/. – K! ONLINE


Lelaki cabul wanita hamil lapan bulan
Oleh KOSMO!

29 September 2020, 10:05 pm
Oleh ASLIZA MUSA
BATU GAJAH – Seorang wanita hamil dicabul lelaki tidak dikenali di hadapan rumahnya di Taman Pusing Utusan dekat Pusing di sini semalam.
Dalam kejadian pada pukul 8 pagi itu, wanita berusia 27 tahun yang sarat mengandung lapan bulan itu dicabul di bahagian punggung.
Ketua Polis Daerah Batu Gajah, Asisten Komisioner Ahmad Adnan Basri berkata, kejadian berlaku ketika mangsa sedang membuka jeriji besi pintu rumahnya sebelum diserbu seorang lelaki.
Katanya, lelaki yang memakai pelitup muka itu menutup mulut wanita tersebut dan mencengkam pergelangan tangannya sambil mengarahkan mangsa untuk diam.
“Mangsa ditolak masuk ke dalam rumah sehingga terbaring dalam keadaan mengiring dengan suspek menggosok punggung mangsa di sebelah kiri.

“Bagaimanapun, tindakan suspek terhenti selepas mengsa merayu supaya dilepaskan dan memberitahu bahawa dirinya sedang mengandung,” katanya di sini hari ini.
Menurut Ahmad Adnan, suspek yang beredar selepas menyedari jiran mangsa keluar dari rumah sempat bertanya kepada wanita itu di mana suaminya dan siapa lagi yang tinggal bersama mangsa.
Katanya, susulan laporan polis yang dibuat mangsa, suspek berusia 34 tahun itu diberkas pada pukul 4.40 petang hari yang sama di sebuah tapak projek di Taman Sri Puteri di sini.
“Suspek yang telah berkahwin itu dipercayai telah lama mengekori wanita tersebut dan dia juga tinggal menyewa dalam taman perumahan yang sama dengan mangsa.
“Mangsa yang hamil lapan bulan itu menjalani pemeriksaan di Hospital Batu Gajah dan kandungannya selamat. Mangsa hanya mengalami lebam di pergelangan tangan akibat dipegang suspek,” katanya.
Tambah beliau, suspek yang tidak mempunyai rekod lampau itu direman bermula hari ini sehingga Khamis untuk siasatan mengikut Seksyen 354 Kanun Keseksaan. – K! ONLINE


Rakam muzik video dalam gereja, ini alasan Ismail Izzani
29 September 2020, 6:58 pm
KUALA LUMPUR – Penyanyi Ismail Izzani bersedia dengan sebarang kecaman apabila bertindak melakukan penggambaran video muzik untuk lagu terbaharunya berjudul Ada Cara di sebuah gereja.
Ismail, 20, berkata, meskipun sedar pemilihan lokasi penggambaran video muzik tersebut akan menimbulkan sensitiviti kepada penonton tetapi dia berpegang kepada mesej yang mahu disampaikan menerusi lagu.
ISMAIL IZZANi melancarkan single terbaharunya, Ada Cara . Video muzik lagu Ada Cara juga dilancarkan secara rasmi menerusi YouTube World Peace Entertainment bermula 8 malam, 29 September.
“Saya bersedia dengan segala kemungkinan. Cuma apa yang saya mahu tekankan ialah mesej yang cuba disampaikan dalam video video ini.
“Saya mahu penonton nampak jalan cerita tentang sepasang kekasih tetapi berbeza agama. Saya memilih gereja supaya senang orang faham konteks jalan cerita Ada Cara menyentuh soal agama. Jadi saya tidak rasa ada yang salah,” ujarnya ketika ditemui pada majlis pelancaran lagu Ada Cara di ibu kota., petang tadi.
Lagu Ada Cara merupakan hasil ciptaannya bersama komposer Mas Dewangga dan Firdaus Rahmat. Kedua-dua komposer itu turut berperanan dalam penghasilan lirik bersama Mohd. Ariz dan Shaqiel Naufal termasuk Ismail sendiri.
Single kelapan Ismail itu  dilancarkan pada pada Selasa, 29 Setember tepat pukul 8 malam menerusi YouTube World Peace Entertainment.

Tambah Ismail lagi, penggambaran  video muzik  yang dilakukan di sebuah gereja di Damansara, Petaling Jaya itu memberi pengalaman baharu buat dirinya.
“Mestilah rasa pelik sebab ini kali pertama saya masuk ke situ. Rasa tidak biasa dan kekok. Sampaikan saya terpaksa ambil masa selama setengah jam untuk bersedia sebelum memulakan penggambaran.
“Tetapi apabila fikirkan tentang mesej yang ingin disampaikan kepada penonton, saya perlu buat yang terbaik. Lirik lagu ini sendiri pun sudah mendalam, ditambah dengan visual dalam gereja membuatkan hasilnya sangat mengagumkan.
“Apatah lagi lagu ini berkisar tentang agama. Kisah cinta seorang lelaki yang berpegang teguh kepada agamanya. Manusia berbeza tetapi Tuhan hanya satu dan lelaki dalam lagu memilih Tuhannya. – K! ONLINE


Santan dijangka buka lebih 100 cawangan menjelang tahun 2022
Oleh MUHAMMAD IKHWAN IDERIS

29 September 2020, 8:53 pm
KUALA LUMPUR – Syarikat makanan dan minuman (F&B), Santan, bakal mengembangkan rangkaian restorannya ke pasaran global bermula dengan Shenzhen, China dan United Kingdom pada suku pertama tahun depan.
Jenama bawah AirAsia Group itu turut menyasarkan pasaran Filipina dan Indonesia, namun masih meneliti lokasi sesuai dan situasi pandemik Covid-19 yang telah melambatkan proses pengembangan tersebut.
Pengurus Besar Santan, Catherine Goh berkata, pihaknya menyasarkan pembukaan lebih 100 cawangan di seluruh negara pada tahun 2022 berbanding 15 cawangan buat masa ini.

“Santan akan membuka lima lagi cawangan baharu tahun ini, malah kami telah menerima lebih 1,000 pertanyaan untuk bekerjasama membuka cawangan baharu.
“Memandangkan Santan sudah mendapat sijil pendaftaran francais rasmi oleh Kementerian Perdagangan Dalam Negeri dan Hal Ehwal Pengguna (KPDNHEP), maka kami komited untuk meluaskan lagi rangkaian melalui platform francais dengan fi serendah RM50,000.
“Selain membantu usahawan muda untuk menceburi industri F&B, pembukaan 20 restoran tahun ini membuka ratusan peluang pekerjaan seperti kakitangan kaunter hadapan dan pengurusan restoran,” katanya.

Beliau berkata demikian pada sidang akhbar yang diadakan bersempena penyampaian sijil francais Santan di sini semalam.
Turut hadir Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi.
Timbalannya, Datuk Rosol Wahid; Pengerusi Eksekutif Kumpulan AirAsia, Datuk Kamarudin Meranun; Ketua Pegawai Eksekutif Kumpulan AirAsia, Tan Sri Tony Fernandes dan Presiden AirAsia Digital, Aireen Omar turut hadir.
Menurut Catherine, pihaknya turut menyasarkan pembukaan cawangan pertama di Sabah dan Sarawak menjelang suku pertama 2021.
Sementara itu, Tony berkata, operasi Santan dijangka menyumbang sekitar 15 peratus kepada perolehan Kumpulan dalam tempoh tiga tahun.


Pahang berjaya tarik pelaburan sebanyak RM9.38 bilion
Oleh KOSMO!

29 September 2020, 8:29 pm
KUALA LUMPUR – Pahang telah berjaya menarik pelaburan sebanyak RM9.38 bilion daripada 40 projek, kata Ketua Pegawai Eksekutif, Pelan Induk Majlis Pembangunan Wilayah Ekonomi Pantai Timur (ECERDC), Baidzawi Che Mat.
Menurut beliau, di bawah Pelan Induk ECER 2.0, dari tahun 2018 hingga 2025, Pahang mengunjurkan pelaburan sebanyak RM31 bilion.
“Melalui pelaburan dan projek berkenaan, ia telah berjaya mewujudkan lebih daripada 8,300 peluang pekerjaan dan 760 peluang keusahawanan,” katanya.
Beliau berkata demikian dalam kenyataan yang dikeluarkan selepas Mesyuarat Jawatankuasa Pelaksanaan dan Penyelarasan ECER di Kuantan semalam.
Mesyuarat tersebut dipengerusikan oleh Menteri Besar Pahang, Datuk Seri Wan Rosdy Wan Ismail.

Baidzawi menjelaskan, di bawah program entrepreneur ECER, seramai 1,196 usahawan telah dibangunkan dan sebanyak 2,880 peluang pekerjaan telah diwujudkan.

Menerusi program Penjana-ECERDC, yang dikenali sebagai Enhanced – Train and Place (ETEP) pula, agensi tersebut menyasarkan untuk meningkatkan kemahiran seramai 1,500 belia menganggur dan juga bagi mereka yang diberhentikan kerja akibat pandemik Covid-19.
Tambah beliau, daripada segi pembangunan modal insan, lebih 12,400 warga tempatan termasuk Orang Asli telah menyertai dan mendapat manfaat daripada program Latihan Akademik empower ECER (10,232 orang) dan latihan Kemahiran dan Keusahawanan empower ECER (2,255 orang).
Selain itu, ECERDC telah mengambil pelbagai pendekatan untuk membolehkan pertumbuhan pelaburan.
Tambah Baidzawi, antara usahanya ialah meningkatkan kesalinghubungan dan infrastruktur, menyediakan pakej insentif yang menarik, memudahcara pelaburan serta melaksanakan program pembangunan modal insan bagi membangunkan bakat tempatan yang bersedia untuk menyertai industri.
Menurut beliau, antara projek infrastruktur yang akan dilaksanakan ialah pembinaan saluran paip bagi bekalan air dari Kemaman, Terengganu ke Gebeng yang akan bermula pada bulan Jun 2021.
“Projek ini dijangka dapat meningkatkan tarikan Gebeng kepada para pelabur,” ujarnya.
Selain itu, Baidzawi menerangkan, manfaat tambahan untuk pelabur di Pahang ialah kedudukan strategik Pelabuhan Kuantan yang menjadikan pelabuhan ini sebagai pintu masuk yang ideal untuk menembusi pasaran ASEAN dan Asia Pasifik.
“Sektor logistik dan perkhidmatan merupakan kelompok ekonomi baharu sebagai pengupaya pertumbuhan sosio ekonomi di ECER yang akan mewujudkan peluang pekerjaan,” terangnya.


101 kes Covid-19, empat kluster baharu dikesan
Oleh KOSMO!

29 September 2020, 6:47 pm
Oleh SITI A’ISYAH SUKAIMI
PUTRAJAYA – Sebanyak 101 kes baharu Covid-19 dilaporkan hari ini termasuk daripada kluster baharu menjadikan jumlah kes positif sebanyak 11,135 kes.
Kluster tersebut ialah Kluster Jalan Bomba (3 kes) dan Kluster Jalan Utara (2 kes) di Sandakah, Sabah; Kluster Benteng PK (satu) di Selangor dan dan Kluster Bakawali di Johor
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 97 kes adalah penularan tempatan dan empat kes import dari Myanmar, Arab Saudi dan Nigeria.
Menurutnya, Sabah merekodkan 73 kes baharu termasuk 51 kes Kluster Bangau-Bangau, Kluster Benteng LD (2 kes), Kluster Kuarters (2 kes) dan  saringan bergejala melibatkan  warganegara (8 kes).
“Selain itu, masing-masing satu kes iaitu saringan rujukan ke Hospital Sandakan, saringan kontak rapat kepada kes positif Covid-19 iaitu kes ke-11,119, saringan di Pintu Masuk Antarabangsa (PMA), saringan petugas kesihatan dan saringan komuniti,” katanya pada sidang akhbar di sini hari ini.

Beliau berkata, Selangor merekodkan 14 kes baharu termasuk satu kes daripada Kluster Benteng PK dan satu kes Kluster Jalan Apas.
“Selain itu, kes tempatan melibatkan saringan pulang dari kawasan berisiko tinggi Sabah (9 kes), saringan kontak rapat kepada kes positif Covid-19 iaitu kes ke-10,776 dan kes ke- 11,129 (2 kes) dan satu kes saringan sebelum pulang ke negara asal melibatkan warga asing.
Noor Hisham berkata, kes lain ialah masing-masing satu kes iaitu saringan pulang dari kawasan berisiko tinggi Sabah dilaporkan di Kuala Lumpur, Putrajaya, Kedah, Perak, Melaka, Kelantan, Pulau Pinang dan Perlis. – K! ONLINE


Pengalaman internet lancar dengan Unifi Your World
Oleh MUHAMMAD IKHWAN IDERIS

29 September 2020, 8:43 pm
KUALA LUMPUR – Unifi menjanjikan pengalaman internet lebih lancar dan pantas bagi setiap ahli keluarga menerusi kempen Unifi Your World yang menawarkan gabungan pelbagai produk dan perkhidmatan TM dalam satu pakej yang boleh disesuaikan mengikut keperluan.
Ketua Pemasaran Unifi, Lai Shu Wei berkata, menerusi kempen tersebut, pelanggan boleh memilih pilihan jalur lebar rumah berkelajuan daripada 30 megabit sesaat (Mbps) sehingga 800 Mbps dan menggabungkannya dengan pelan internet mudah alih tanpa had, pek hiburan dengan Unifi TV dan peranti tambahan seperti Unifi Plus Box dan Mesh Wi-Fi.
Menurutnya, pakej berkenaan bermula dari harga RM198 sebulan.

“Kami menawarkan pakej fleksibel yang boleh disesuaikan untuk memenuhi keperluan internet rumah, internet mudah alih dan kandungan televisyen mereka.
“Kami memahami bahawa pengguna sering berdepan masalah untuk memilih perkhidmatan yang memberikan nilai terbaik buat mereka jadi kami menjadikan proses tersebut lebih mudah dengan menggabungkan kesemuanya dalam satu pakej yang lebih menarik.
“Ia terbuka untuk semua, pelanggan sedia ada kami juga boleh memanfaatkan tawaran ini,” katanya.

Beliau berkata demikian pada sesi pengalaman media di rumah pintar yang dikuasakan dengan pakej Unifi 500 Mbps di Bangsar di sini semalam.
Shu Wei menerangkan, rumah pintar itu memiliki gabungan tiga Mesh Wi-Fi Yang diletakkan di bilik tidur dan dapur serta memperoleh sambungan internet yang stabil di setiap inci kediaman malah mampu menyokong keperluan internet yang tinggi termasuk penstriman permainan video.
Sementara itu, Ketua Segmen Pengguna Unifi, Armizy Abdullah Shukri menjelaskan, kini lebih 1.86 juta rumah sudah terhubung ke rangkaian jalur lebar TM setakat Ogos lalu.


Lori 10 tan rempuh rumah pusaka
Oleh KOSMO!

29 September 2020, 8:17 pm
Oleh FARAHWAHIDA AHMAD
SEGAMAT – Sebuah lori 10 tan tanpa muatan terbabas lalu merempuh rumah pusaka milik seorang penduduk di Kampung Batu 7, Jalan Muar, Jementah di sini pagi tadi.
Dalam kejadian pada pukul 11.40 pagi itu, tiada kemalangan jiwa dilaporkan memandang rumah pusaka berusia 30 tahun milik Zahid Ismail kosong tiada penghuni.
Komander Operasi dari Balai Bomba dan Penyelamat (BBP) Segamat, Penolong Penguasa Bomba, Muhammad Hazim Abd. Razak berkata, pihaknya menerima panggilan sebuah lori merempuh kediaman kira-kira pukul 12.30 tengahari.
“Setibanya di lokasi kejadian, kita dapati pemandu lori tersepit pada bahagian pemandu sebelum berjaya dikeluarkan kira-kira 20 minit.
“Mangsa berusia 65 tahun mengalami kecederaan kaki kanan dan tangan kiri akibat tersepit sebelum dikejarkan ke Hospital untuk rawatan lanjut,” katanya ketika dihubungi di sini hari ini.

Sementara itu, pemilik rumah, Zahid, 50, berkata, ketika kejadian, dia serta keluarga tiada di rumah dan dalam perjalanan menghantar anaknya kembali bekerja ke Bandar Senai.
“Setibanya di Yong Peng, saya menerima panggilan telefon dari jiran memaklumkan kejadian tersebut dan berpatah balik ke Segamat,” katanya ketika ditemui di kediamannya.
Menurut seorang saksi yang juga jirannya, Latifah Mohamad, 62, semasa melayan pelanggan di warungnya, dia terdengar bunyi dentuman kuat dan menyangkakan tong gas memasak meletup.
“Sebaik terdengar bunyi yang kuat itu, saya melihat asap hitam berkepul-kepul. Saya sangkakan bunyi itu adalah letupan dari tong gas memasak kerana bunyinya yang amat kuat.
“Saya terus berlari keluar dan tengok dinding hadapan rumah sudah roboh dilanggar lori dan beberapa pokok tumbang menghempap rumah,” katanya.
Latifah menjerit memanggil jiran dan anak-anak jirannya itu kerana bimbang mereka terperangkap di dalam kediaman dan tercedera namun tiada tindak balas sebelum memanggil jiran yang lain.
Mereka kemudiannya menghubungi talian kecemasan untuk memaklumkan kejadian itu. – K! ONLINE


Ular senduk masuk pejabat sekolah
Oleh KOSMO!

29 September 2020, 5:21 pm
Oleh ISKANDAR SHAH MOHAMED
KUALA SELANGOR – Kehadiran seekor ular sawa senduk sepanjang 0.5 meter mencetuskan panik dalam kalangan guru apabila ia ‘bersembunyi’ di rak fail pejabat Sekolah Kebangsaan Sungai Sireh, Tanjong Karang di sini semalam.
Reptilia seberat 100 gram itu ditemukan kira-kira pukul 10.30 pagi oleh seorang guru lelaki berusia 30-an yang sedang mencari dokumen di rak fail tersebut
Pegawai Pasukan Anggota Angkatan Pertahanan Awam (APM) Kuala Selangor, Leftenan Muda (PA) Suzaini Sulaiman berkata, tiga anggota termasuk beliau telah bergegas ke lokasi kejadian sebaik menerima panggilan kecemasan pukul 10.36 pagi.
“Pemeriksaan di lokasi kejadian mendapati ular tersebut berada di rak fail tiga tingkat berkenaan.
“Kita mengambil masa selama 10 minit bagi menangkap ular tersebut menggunakan penjerut khas,” katanya ketika dihubungi Kosmo! di sini hari ini.

Tambah beliau, reptilia tersebut kemudiannya dilepaskan di hutan berhampiran. – K! ONLINE


Heroin, pil Yaba dan ubat batuk dirampas dalam dua serbuan
Oleh KOSMO!

29 September 2020, 5:14 pm
Oleh YATIMIN ABDULLAH
TUMPAT – Polis merampas 29 gram dadah jenis heroin, enam biji pil Yaba dan 2,200 ubat batuk dalam dua serbuan berasingan di Wakaf Bharu dan Cabang Empat di sini minggu lalu.
Ketua Polis Daerah Tumpat, Superintendan Ab. Rashid Mat Daud berkata, kesemua barang rampasan yang dijalankan pada Khamis dan Sabtu lalu itu dianggarkan bernilai RM35,060.
Katanya, serbuan pertama dilakukan pada pukul 2.10 petang di sebuah premis di Wakaf Bharu sebelum menemui 29 gram dadah jenis heroin dan enam biji pil Yaba bernilai RM13,060.
Menurutnya, polis turut menahan tiga lelaki berusia antara 30 hingga 48 tahun yang dipercayai menjadi pengedar dadah di kawasan tersebut sejak sebulan lalu.
“Hasil saringan air kencing yang dilakukan keatas ketiga-tiga suspek mendapati kesemua mereka positif dadah jenis methamphetamine dan opiat.

“Bukan itu sahaja, kesemua suspek turut mempunyai rekod jenayah lampau berkait kes dadah,” katanya pada sidang akhbar di Ibu Pejabat Polis Daerah Tumpat di sini hari ini.
Ab. Rashid memberitahu, kesemua suspek direman selama sepuluh hari bermula 25 September lalu bagi membantu siasatan.
Sementara itu, bagi serbuan kedua, katanya, polis telah merampas 2,200 botol cecair dipercayai ubat batuk yang dianggar berjumlah RM22,000 di simpang tiga Kampung Periuk dekat Chabang Empat pada pukul 6.45 petang.
“Rampasan itu dilakukan selepas anggota dari unit kereta peronda polis (MPV) telah menemui sebuah pacuan empat roda jenis Toyota Hilux yang telah ditinggalkan di kawasan berkenaan.
“Pemeriksaan terhadap kenderaan itu membawa kepada penemuan botol ubat batuk itu,” katanya.
Ab. Rashid berkata, sebelum menemui kenderaan itu, anggota unit MPV telah terserempak dengan kenderaan sama yang dipandu dalam keadaan mencurigakan di Kampung Bahagia di sini pada pukul 6.20 petang.
Tambahnya, polis masih mengesan suspek yang terlibat dalam kes tersebut.
Kes pertama disiasat mengikut Seksyen 39 B Akta Dadah Berbahaya 1952 yang membawa hukuman mati mandatori manakala kes kedua disiasat di bawah Seksyen 12(2) akta sama. – K! ONLINE


UMK tangguh kemasukan pelajar dari Sabah, kawasan zon merah
Oleh MUHAMMAD AYMAN GHAFFA

29 September 2020, 5:11 pm
BACHOK – Universiti Malaysia Kelantan (UMK) menangguhkan kemasukan pelajar baharu dan lama secara bersemuka dari Sabah, kawasan zon merah Covid-19 dan individu yang mempunyai sejarah perjalanan dari negeri berkenaan.
Timbalan Naib Canselor Akademik dan Antarabangsa UMK, Profesor Dr. Mohd. Rafi Yaakob berkata, penangguhan itu hanya untuk pelajar yang mempunyai tempoh perjalanan 14 hari dari Sabah sebelum hari pendaftaran.
Katanya, langkah itu diambil selari dengan saranan Kementerian Pengajian Tinggi agar semua institusi pengajian tinggi (IPT) menangguhkan urusan pendaftaran kemasukan pelajar baharu dan lama dari kawasan zon merah secara bersemuka yang dijadualkan bermula Oktober ini.
“Menerusi pekeliling sebelum ini, UMK telah memaklumkan bahawa proses pendaftaran pelajar baharu dan lama dari negeri Sabah dan Zon Merah perlu dilakukan secara dalam talian dan kembali ke UMK mengikut prosedur sedia ada setelah keadaan kembali pulih.
“Selain itu, pelajar baharu dan lama yang mempunyai sejarah perjalanan ke negeri Sabah dan zon merah dalam tempoh 14 hari sebelum tarikh pendaftaran juga ditangguhkan kemasukan ke UMK seperti saranan Jabatan Kesihatan Negeri Kelantan (JKNK),” katanya dalam satu kenyataan di sini hari ini.
Mohd. Rafi berkata, bagaimanapun, kemasukan pelajar baharu dan lama yang bukan dari negeri Sabah dan zon merah adalah kekal seperti yang dijadualkan pada bulan Oktober ini dan perlu mematuhi Garis Panduan Pengurusan dan Pelaksanaan Operasi Kemasukan Pelajar

Justeru, katanya, semua Ketua Pusat Tanggungjawab dan mahasiswa UMK dinasihatkan supaya mengambil langkah waspada dalam mencegah risiko penularan wabak Covid 19 di UMK dengan mematuhi sepenuhnya prosedur operasi standard yang ditetapkan selain mengutamakan langkah-langkah keselamatan. – K! ONLINE


Ameba pemakan otak ancam penduduk Texas
Oleh KOSMO!

29 September 2020, 4:31 pm
HOUSTON, Texas – Gabenor Texas, Greg Abbott mengeluarkan deklarasi bencana susulan kematian seorang budak lelaki berumur enam tahun akibat jangkitan ameba ‘pemakan otak’ yang kemudian ditemui dalam bekalan air paip komuniti tersebut.
Ameba itu memasuki badan mangsa menerusi membran pada hidung dan menembusi hingga ke otak, menyebabkan simptom seperti sakit kepala yang amat, kejang leher dan muntah sebelum menjadi lebih serius hingga menyebabkan kematian.
“Ujian yang dilakukan mendapati ameba itu berada di dalam air paip kediaman mangsa yang dikenali sebagai Josiah McIntyre ,” kata serorang jurucakap Bandar Tasik Jackson.
Ameba berbahaya itu turut ditemui dalam air pancut di pusat bandar itu dan pili bombanya. Bandar Tasik Jackson terletak sekitar satu jam pemanduan dari kota raya Houston.
Datuk dan nenek Josiah memberitahu akhbar tempatan, Houston Chronicle bahawa cucu mereka mungkin terdedah kepada air tercemar itu di sebuah taman air di pusat bandar itu.
Taman air itu kemudian ditutup manakala pihak berkuasa di beberapa buah bandar di daerah Brazoria di mana Tasik Jackson terletak, menasihati orang ramai supaya tidak menggunakan air paip untuk minum, mandi atau memasak.

Nasihat berkenaan bagaimanapun ditarik balik tetapi pihak berkuasa menggesa orang ramai memasak air terlebih dahulu sebelum digunakan.
Abbott mengisytiharkan bencana pada Ahad lepas melibatkan Daerah Brazoria termasuk Bandar Tasik Jackson.
Pengisytiharan itu membolehkan pihak berkuasa memperoleh dana tambahan bagi menangani krisis tersebut.
Antara tahun 1983 hingga 2010, ameba berbahaya dinamakan naegleria fowleri itu dilaporkan membunuh 28 mangsa di negeri Texas. – AFP


KPDNHEP rampas barangan tiruan jenama Burberry bernilai RM21,733
Oleh AHMAD SHAHERMAN SHAMSURI

29 September 2020, 4:22 pm
KUALA LUMPUR – Taktik licik dua premis menjual barangan tiruan berjenama di sebuah pusat pemborong di terkenal di sini terbongkar selepas diserbu Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur semalam.
Serbuan yang bermula kira 11.30 pagi itu berjaya merampas pelbagai barangan termasuk baju, gaun wanita dan kasut jenama ‘Burberry’ tiruan bernilai kira-kira RM21,773.
Ketua Pegawai Penguat Kuasa KPDNHEP KL, Zubir Hamsa berkata, serbuan tersebut dilakukan hasil risikan pihaknya sebulan selepas mendapat aduan daripada wakil cap dagang jenama antarabangsa tersebut.
Menurutnya, siasatan awal mendapati kedua-dua premis itu dimiliki oleh individu sama dan telah beroperasi hampir setahun.
“Hasil serbuan di premis pertama kita telah menyita pelbagai barangan termasuk baju lelaki 1,560 helai, gaun wanita 37 helai dan tiga pasang kasut jenama Burberry bernilai RM5,343.
“Susulan serbuan pertama, kita kemudiannya menyerbu sebuah lagi premis yang dimiliki pemilik sama dan merampas pelbagai barangan jenama sama bernilai RM16,430,” katanya dalam satu kenyataan di sini hari ini.

Mengulas lanjut, Zubir berkata, siasatan lanjut mendapati barangan tersebut diperolehi dari negara luar dan turut dijual secara online.
“Kesemua barangan tersebut kemudiannya di bawa ke stor KPDNHEP KL di Segambut untuk tindakan lanjut. Kes disiasat mengikut Akta Cap Dagangan 2019,”jelasnya.-K! ONLINE


Moratorium untuk ansuran bankrap ditamatkan
Oleh ZULKIFLI MANZOR

29 September 2020, 4:18 pm
KUALA LUMPUR – Jabatan Insolvensi Malaysia memaklumkan
moratorium bagi bayaran ansuran bulanan oleh mereka yang bankrap ditamatkan pada 30 September ini.
Sehubungan itu, bayaran ansuran bulanan oleh pihak yang diisytiharkan bankrup ke dalam estet kebankrapan akan diteruskan semula mulai 1 Oktober 2020.
“Semua potongan kepada Jabatan Insolvensi Malaysia bagi akaun bankrup yang dibuat melalui “standing instruction” dan potongan gaji diteruskan semula seperti biasa,” kata jabatan itu dalam satu pekeliling bertarikh semalam.K!ONLINE


Jeffry letak jawatan Timbalan Menteri Pelancongan, Seni dan Budaya
Oleh KOSMO!

29 September 2020, 5:48 pm
Oleh IVAN AMIRUL
KOTA KINABALU – Timbalan Ketua Menteri Sabah ll, Datuk Dr Jeffry Kitingan menyatakan beliau sudah meletakkan jawatan sebagai Timbalan Menteri Pelancongan, Seni dan Budaya di peringkat persekutuan.
Jeffry berkata, beliau sudah memaklumkan mengenai perletakan jawatan beliau kepada Perdana Menteri, Tan Sri Muhyiddin Yassin hari ini.
Beliau yang juga Presiden Parti Solidariti Tanah Airku (STAR) dilantik sebagai Timbalan Ketua Menteri ll ketika istiadat mengangkat sumpah jawatan Ketua Menteri Sabah yang baharu pagi tadi.
Dalam pada itu, beliau turut diberi kepercayaan memegang jawatan Menteri Pertanian dan Industri Makanan Sabah.
Terdahulu, Pengerusi Perikatan Nasional (PN) Sabah, Datuk Hajiji Noor mengangkat sumpah sebagai Ketua Menteri Sabah yang baharu.

Turut dilantik Pengerusi Barisan Nasional (BN) Sabah, Datuk Seri Bung Moktar Radin sebagai Timbalan Ketua Menteri manakala Naib Presiden Parti Bersatu Sabah (PBS), Datuk Dr Joachim Gunsalam dilantik sebagai Timbalan Ketua Menteri III. – K! ONLINE


Pemandu teksi didenda RM1,800 tipu urusan jual beli telefon bimbit palsu
Oleh MUHAMAD TARMIZE MOHD NOR

29 September 2020, 4:56 pm
TAIPING – Padah menipu dalam urusan jual beli telefon bimbit sembilan tahun lalu, seorang pemandu teksi dijatuhi hukuman denda RM1,800 oleh Mahkamah Majistret di sini hari ini.
Majistret Mohd. Firdaus Abdul Wahab menjatuhkan hukuman tersebut selepas tertuduh, Beh Por Teik, 55, mengaku bersalah setelah pertuduhannya dibacakan.
Mengikut pertuduhan, Por Teik didakwa dengan curangnya menipu S. Kannan, 45, dalam urusan jual beli seunit telefon bimbit jenis Nokia N97 berjumlah RM300 di Jalan Kota Taiping di sini pada pukul 10.30 pagi 12 Januari 2011.
Tertuduh didakwa melakukan kesalahan mengikut Seksyen 417 Kanun Keseksaan yang boleh dihukum penjara sehingga lima tahun atau denda atau kedua-duanya sekali jika sabit kesalahan.
Pendakwaan dikendalikan Timbalan Pendakwa Raya, Faakihin Ahmad Fauzi manakala tertuduh tidak diwakili peguam bela.
Mohd. Firdaus menjatuhkan hukuman denda RM1,800 terhadap tertuduh. Jika gagal membayar, tertuduh boleh dikenakan hukuman penjara selama tiga bulan.

Terdahulu, tertuduh pada 16 September lalu ditahan polis di Jalan Kuching selepas memandu teksi dalam keadaan mencurigakan.
Dia yang mempunyai tiga rekod jenayah lampau dan satu rekod jenayah dikehendaki polis itu kemudian menghulurkan RM50 kepada Lans Koperal Adam Mohd. Al Hafiz sebagai dorongan untuk tidak mengambil tindakan terhadapnya.
Tertuduh kemudiannya ditahan kerana cuba memberi rasuah kepada anggota polis walaupun sudah diberi amaran sebanyak tiga kali._K!ONLINE


Pertukaran portfolio bukan isu besar – Bung Moktar
Oleh KOSMO!

29 September 2020, 6:40 pm
Oleh IVAN AMIRUL
KOTA KINABALU – Timbalan Ketua Menteri Sabah, Datuk Seri Bung Moktar Radin menyatakan pertukaran portfolio dengan Timbalan Ketua Badan Pimpinan Parti Pribumi Bersatu Malaysia (Bersatu) Sabah, Datuk Masidi Manjun bukan suatu isu besar.
Bung berkata, dia menyifatkan ia hanyalah masalah komunikasi dan tidak akan menggugat pentadbiran negeri.
“Perkara ini bukan isu melainkan hanya salah faham malahan perubahan ini berlaku mengikut kesesuaian.
“Sebalik kita gembira disebabkan kini kita sudah menjadi sebahagian kerajaan negeri yang bertanggungjawab membangunkan negeri dan rakyat.
“Kita akan saling bekerjasama sekaligus yakin mampu bertahan lama di dalam kerajaan baharu ini,” katanya ketika sidang akhbar di kediaman beliau hari ini.

Bung Moktar yang beberapa jam sebelum ini dilantik sebagai Menteri Kerajaan Tempatan dan Perumahan Sabah kini memegang jawatan Menteri Kerja Raya Sabah manakala Datuk Masidi Manjun memegang portfolio yang dipegang Bung Moktar sebelumnya.
Bagaimanapun, Ketua Menteri, Datuk Hajiji Noor menerusi sidang akhbar pertama beliau turut mengumumkan portfolio baharu bagi Masidi iaitu Menteri Kewangan ll.
Sementara itu, Bung memaklumkan media beliau bakal melapor diri di pejabat Kementerian Kerja Raya esok.
“Saya akan melapor diri ke pejabat esok selain berjumpa pengarah bagi mendapatkan semua input hala tuju kementerian.
“Selain itu, kita juga akan mengutamakan pelbagai perancangan penting dalam kementerian seperti yang dijanjikan kepada rakyat,” katanya. – K! ONLINE


Lelaki warga asing ditahan cederakan anggota polis
Oleh AHMAD SHAHERMAN SHAMSURI

29 September 2020, 6:45 pm
KUALA LUMPUR – Padah kerana menggunakan kekerasan terhadap anggota polis, seorang lelaki warga asing ditahan semasa cuba melakukan jenayah pecah rumah di Jalan SS2/18, Petaling Jaya pagi tadi.
Lelaki berusia 24 yang juga pelajar institusi pengajian tinggi swasta (IPTS) itu ditahan kira-kira pukul 5.11 pagi.
Ketua Polis Daerah Petaling Jaya, Nik Ezanee Mohd. Faisal berkata, sebelum kejadian, pihaknya menerima satu laporan berkenaaan jenayah pecah rumah di kawasan tersebut.
Katanya, sepasukan polis telah dikerah ke lokasi kejadian dan setibanya angggota di kawasan berkenaan telah terlihat seorang lelaki sedang menggoncang dan mengetuk pintu pagar setiap rumah menggunakan plat besi.
“Ketika anggota cuba menahan suspek, lelaki berkenaan telah bertindak agresif dan cuba memukul anggota dengan plat besi berkenaan sebelum berlaku pergelutan.
“Anggota telah menggunakan kekerasan minima untuk menahan suspek. Salah seorang anggota juga telah mengalami kecederaan ringan akibat tindakan agresif suspek,” katanya dalam satu kenyataan di sini hari ini.

Tambah Nik Ezanee, semasa suspek dibawa ke balai, dia sekali bertindak agresif dengan menjerit sambil menendang pintu utama balai sehingga mengalami kerosakan.
“Ujian air kencing mendapati suspek positif ganja dan dia kini direman selama empat hari bermula hari ini.
“Kes disiasat mengikut Seksyen 353 dan 427 Kanun Keseksaan serta Seksyen 90 Akta Polis 1967,” jelasnya. – K! ONLINE


JPJ Perak kutip RM733,900 lelong kenderaan
Oleh KOSMO!

29 September 2020, 3:57 pm
Oleh ASLIZA MUSA
IPOH – Jabatan Pengangkutan Jalan (JPJ) Perak merekodkan kutipan sebanyak RM733,900 hasil jualan 69 kenderaan pelbagai jenis yang dilelong di Pejabat JPJ negeri di sini hari ini.
Pengarah JPJ Perak, Mohammad Yusoff Abustan berkata, bidaan tertinggi melibatkan kereta Honda Odyssey dengan nilai lelongan RM35,000 dan motosikal jenis Yamaha TZM berjumlah RM3,700.
Katanya, Proton Iswara yang merupakan kenderaan tidak boleh didaftarkan (scrap) pula merekodkan nilai bidaan terendah iaitu RM100.
“Bagi siri lelongan kali ini, sebanyak 71 buah kenderaan dilelong melibatkan 51 buah kereta, 15 buah motosikal dan masing-masing dua buah van dan lori serta sebuah bas.
“Daripada jumlah itu, sebanyak 27 buah kenderaan merupakan kenderaan klon dan seramai 65 pembida mengambil bahagian dalam lelongan yang bermula pukul 9 pagi,” katanya dalam sidang akhbar di sini hari ini.

Menurut beliau, pembida yang berjaya membida kenderaan perlu menyelesaikan urusan pertukaran hak milik dalam tempoh tujuh hari dari tarikh lelongan selaras dengan Seksyen 13 Akta Pengangkutan Jalan (APJ) 1987.-K!ONLINE


6,344 PATI ditahan sejak 1 Mei lalu
Oleh KOSMO!

29 September 2020, 3:23 pm
Oleh MOHD. HUSNI MOHD. NOOR
PUTRAJAYA – Seramai 7,389 individu termasuk 6,344 pendatang asing tanpa izin (PATI) ditahan sejak 1 Mei hingga 28 September lalu menerusi Operasi Benteng.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tangkapan itu, 750 adalah tekong manakala 295 lagi penyeludup.
“Operasi Benteng semalam berjaya melakukan tangkapan ke atas 29 PATI dan dua penyeludup.
“Turut berjaya dirampas sebuah bot dan empat kenderaan darat dipercayai digunakan untuk tujuan penyeludupan,” katanya dalam kenyataan hari ini.
Ismail Sabri berkata, seramai 82 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan tangkapan paling tinggi seramai 46 individu membabitkan kesalahan penjarakan fizikal diikuti dengan tidak memakai pelitup muka (23).

Menurutnya, kesalahan lain yang dikesan ialah gagal menyediakan peralatan serta merekod butiran diri (12) dan aktiviti dalam kelab malam (satu).
“Daripada jumlah itu, seramai 75 individu telah dikompaun, enam direman dan seorang dijamin,” katanya.
Dalam pada itu, katanya, seramai 37,133 individu pulang ke tanah air dari 24 Julai hingga 28 September lalu dan ditempatkan di 77 stesen kuarantin yang ditetapkan.
Daripada jumlah itu, seramai 8,671 individu menjalani proses kuarantin wajib manakala 106 lagi telah dihantar ke hospital.
Tambah beliau, sebanyak 18 operasi sanitasi meliputi tiga zon merah, lima zon kuning dan 10 zon hijau membabitkan lapan negeri dibuat Jabatan Bomba dan Penyelamat.
“Sebanyak lima operasi di Kedah, Sabah (empat), Pulau Pinang (dua), Pahang (dua), Sarawak (dua) dan masing-masing satu di Selangor, Melaka dan Negeri Sembilan,” katanya.-K!ONLINE


KPKT minta kerajaan Selangor beri tanah
Oleh KOSMO!

29 September 2020, 4:03 pm
Oleh MOHAMAD NAUFAL MOHAMAD IDRIS
KLANG – Kerajaan negeri diminta menyediakan tanah bagi pembinaan semula rumah pangsapuri kos rendah kepada penduduk flat Taman Taman Sri Berembang, Pelabuhan Klang di sini.
Menteri Perumahan dan Kerajaan Tempatan, Zuraida Kamaruddin berkata, kerosakan yang berlaku di bangunan pangsapuri itu adalah teruk dan tidak boleh dibaiki lagi.
Katanya, sekiranya pembaikan dilakukan akan merosakkan keseluruhan struktur bangunan.
“Sebelum ini, kita telah menerima aduan bumbung rosak daripada penduduk pada tahun 2017.
“Namun, kita tidak boleh membuat pembaikan itu kerana melibatkan struktur dan sekiranya dilakukan akan mengakibatkan kesan rantaian terhadap struktur flat tersebut,” katanya kepada pemberita selepas melawat penduduk kawasan berkenaan di sini hari ini.

Kosmo! sebelum ini melaporkan penduduk di Flat Taman Sri Berembang di sini bimbang terhadap keselamatan mereka ekoran keadaan flat yang didiami lebih 400 orang itu mengalami retak teruk.
Zuraida memberitahu, kementeriannya mempunyai peruntukan sejumlah RM50 juta bagi pembinaan lima blok pangsapuri kos rendah yang mampu menempatkan 3,000 penduduk.
Beliau berharap semua pihak termasuk pemaju flat berkenaan dapat bekerjasama bagi menyelesaikan masalah yang membelenggu penduduk di situ sejak sekian lama.
“Saya dimaklumkan oleh penduduk bahawa pemaju flat itu memiliki tanah berdekatan kawasan ini.
“Kita minta syarikat pemaju berjumpa kami untuk berbincang sekiranya mereka boleh bekerjasama dengan KPKT untuk membina sebuah flat kos rendah,” ujarnya.
Dalam pada itu, Zuraida berharap kerajaan negeri segera menempatkan 30 penduduk di blok C flat itu yang terjejas teruk akibat keretakan di projek perumahan Rumah Selangorku. -K!ONLINE


[VIDEO] Curi di Pahang, kena tangkap di Selangor
Oleh KOSMO!

29 September 2020, 3:36 pm
Oleh ABDUL RASHID ABDUL RAHMAN
TEMERLOH – Tidak sampai 12 jam melarikan sebuah kereta ketika pemandu sedang mengisi minyak di sebuah stesen minyak di sini, seorang lelaki akhirnya berjaya ditahan pihak polis semalam.
Dalam kejadian kira-kira pukul 7.55 pagi semalam itu suspek memasuki kereta mangsa yang tidak dimatikan enjin ketika pemandu kereta jenis Toyota Corolla itu mengisi minyak di Stesen Minyak Petron Semantan di sini.
Berdasarkan rakaman video yang tular dalam media sosial suspek telah memecut kereta berkenaan sehingga menyebabkan mangsa yang cuba mengejar kereta itu terjatuh.
Ketua Polis daerah, Asisten Komisioner Mohd. Yusri Othman berkata, pihak polis berjaya mengenal pasti suspek berdasarkan rakaman televisyen litar tertutup (CCTV) yang dipasang di stesen minyak berkenaan.
“Tindakan pantas pihak polis telah berjaya menangkap suspek di Subang Jaya kira-kira pukul 1 petang dan suspek yang mempunyai beberapa rekod jenayah dan dadah lampau telah dibawa ke Ibu Pejabat polis daerah (IPD) Temerloh untuk tindakan lanjut,”katanya di sini hari ini. – K! ONLINE

View this post on Instagram

Hati-hati semua bila isi minyak kenderaaan. Jangan leka walaupun sekejap, kunci kereta dan jangan tinggal barang berharga. #stesenminyak #enjinkereta #videoviral Kejadian di sebuah stesen minyak di Temerloh, Pahang. #KEMASKINI Suspek telah ditahan di Subang Jaya, Selangor bersama kereta mangsa.
A post shared by  Kosmo! Online | Akaun Rasmi (@kosmo_online) on Sep 28, 2020 at 11:23pm PDT


Perak sasar 5 juta pelancong hingga akhir tahun ini
Oleh MUHAMAD TARMIZE MOHD NOR

29 September 2020, 3:36 pm
IPOH – Kerajaan negeri Perak mensasarkan sekurang-kurangnya lima juta pelancong akan berkunjung serta bermalam di negeri itu sehingga berakhirnya hujung tahun ini.
Pengerusi Jawatankuasa Perumahan, Kerajaan Tempatan dan Pelancongan Perak, Datuk Nolee Ashilin Mohamed Radzi berkata, sasaran tersebut dilihat sesuai memandangkan keadaan negara yang sedang dilanda pandemik Koronavirus (Covid-19) ketika ini.
“Pada tahun lalu, negeri Perak menerima 10.1 juta pelancong domestik tertinggi di dalam negara berdasarkan laporan Survei Pelancongan Domestik 2019 oleh Jabatan Perangkaan Malaysia.
“Jadi pada tahun ini, kita mensasarkan sekurang-kurangnya lima juta pengunjung datang melancong ke Perak sehingga penghujung tahun ini,” katanya pada sidang akhbar selepas merasmikan Majlis Penutup program Semarak Pelancongan Perak 2020 di sini hari ini.
Turut hadir Pengarah Kementerian Pelancongan, Seni dan Budaya (MOTAC)  Perak, Asrul Zakaria dan Ketua Pegawai Eksekutif Tourism Perak, Nurmalis Musa.
Tambah Nolee Ashilin, bermula Perintah Kawalan Pergerakan Pemulihan (PKPP) Jun lalu, lebih 90,000 bilik hotel daripada 68 sampel hotel seluruh negeri Perak telah ditempah.

“Sebanyak 1,500 baucar pelancongan #TravelPeraklah Fasa I juga telah diedarkan kepada pengusaha pelancongan bagi merancakkan lagi sektor perlancongan.
“Memandangkan ia mendapat sambutan yang memberangsangkan daripada pelancong dan pengusaha, kerajaan negeri akan mengagihkan baucar pelancongan #TravelPeraklah Fasa II dengan tambahan 3,000 keping baucar pada Oktober depan,” katanya.
Mengulas mengenai keadaan semasa Covid-19 di dalam negara, Nolee Ashilin meminta semua pihak agar memainkan peranan masing-masing terutamanya pemain industri dan orang ramai agar sentiasa mematuhi prosedur operasi standard (SOP) yang telah ditetapkan dalam usaha mencegah penularan wabak tersebut.
“Kerajaan negeri berharap semua pihak yang terlibat dapat mematuhi semua SOP yang ditetapkan agar kita dapat memastikan negeri Perak sentiasa berada dalam zon hijau.
“Pemain industri juga perlu memainkan peranan dengan memberikan pendidikan kepada para pengunjung agar tempat-tempat yang dilawati berada dalam keadaan selamat untuk semua orang,” katanya.


Kerajaan komited tambah baik sistem mahkamah syariah
Oleh NOR IDAYU BOSRO

29 September 2020, 2:52 pm
SEPANG – Kerajaan komited menyokong usaha yang boleh menyumbang ke arah meninggikan martabat institusi kehakiman dan perundangan syariah di negara ini.
Perdana Menteri, Tan Sri Muhyiddin Yassin berkata, penambahbaikan secara berterusan dapat melonjakkan imej institusi kehakiman dan perundangan syariah.
“Saya percaya penambahbaikan secara berterusan ini akan dapat melonjakkan imej institusi kehakiman dan perundangan syariah dalam menangani kes-kes yang semakin kompleks dan mencabar serta memenuhi keperluan masyarakat Islam secara keseluruhannya,” katanya.
Beliau berkata demikian dalam ucapan perasmian Persidangan Kehakiman dan Perundangan Syariah Nusantara 2020 anjuran Jabatan Kehakiman Syariah Malaysia (JKSM) bertemakan Aplikasi Magasid Al-Syariyyah: Ke Arah Pembudayaan Norma Baharu dalam Sistem Kehakiman dan Perundangan Syariah di Pusat Konvesyen Movenpick di sini hari ini.
Program dengan kerjasama Majlis Agama Islam Wilayah Persekutuan (MAIWP) menghimpunkan 580 peserta terdiri daripada pegawai syariah seluruh negara antara lain bertujuan menambah baik sistem penyampaian perkhidmatan kehakiman syariah setelah pandemik Covid-19. -K! ONLINE


Kes denggi meningkat 5.5 peratus di Selangor
Oleh KOSMO!

29 September 2020, 3:42 pm
Oleh ISKANDAR SHAH MOHAMED
SHAH ALAM – Kes demam denggi di Selangor mencatatkan peningkatan sebanyak 5.5 peratus dalam tempoh seminggu pada bulan ini.
Berdasarkan statistik Jabatan Kesihatan negeri, sebanyak 533 kes direkodkan antara 20 hingga 26 September pada minggu epid (ME) ke-39 tahun ini.
Pengarah Kesihatan negeri, Datuk Dr. Sha’ari Ngadiman berkata, jumlah itu jelas menunjukkan peningkatan berbanding 524 kes pada minggu sebelumnya.
Katanya, lima daerah utama yang mencatatkan kes denggi tertinggi adalah Petaling iaitu 13,608 kes, Hulu Langat (8,091), Klang (6,440), Gombak (5,603) dan Sepang (2,198).
“Jumlah lokaliti yang aktif adalah sebanyak 192 iaitu meliputi perincian lokaliti ‘panas’ iaitu 20, wabak tidak terkawal (14), wabak terkawal (148) dan wabak baru (10).

“Sebanyak 36 kematian dilaporkan dalam tempoh itu iaitu penurunan 25 peratus berbanding 48 kes pada tahun lalu,” katanya dalam kenyataan di sini hari ini.
Ujar Sha’ari, jumlah kes itu bagaimanapun menunjukkan penurunan sebanyak 30.3 peratus iaitu keseluruhan 16,908 kes berbanding 55,773 dalam tempoh sembilan bulan pertama tahun lalu.
Justeru, beliau menegaskan pencegahan denggi perlu dipertingkatkan dengan penglibatan aktif dan kerjasama semua agensi dan masyarakat setempat.
“Kami menyarankan komuniti di kawasan kediaman dan tempat kerja melaksanakan gotong-royong secara berkala dengan mengamalkan pendekatan norma baharu.
“Ia termasuk memastikan penjarakan fizikal dan  perlu menggunakan pelitup muka ketika menjalankan aktiviti terutama di lokasi umum,” katanya. -K!ONLINE


Kutipan Tabung Pahlawan peluang dekati veteran tentera
Oleh KOSMO!

29 September 2020, 3:28 pm
Oleh ZAKI SALLEH
IPOH – Kutipan secara langsung Tabung Pahlawan oleh persatuan dan kelab veteran tentera di negeri ini memberi peluang kepada masyarakat untuk mendekati serta mendengar sendiri kisah pengalaman mereka berjuang demi mempertahankan negara.
Sebanyak 35 buah persatuan dan kelab veteran yang bernaung di bawah Jabatan Hal Ehwal Veteran (JHEV) akan menjayakan kutipan ini termasuk siri kunjungan ke sekolah-sekolah, insitusi pengajian tinggi dan di tempat-tempat awam.
Pengarah JHEV negeri Perak, Mejar Hassanuddin Othman berkata, kunjungan ahli-ahli veteran ini ke tempat-tempat awam juga bersifat serampang dua mata termasuk menyemarakkan semangat cintakan tanah air khususnya kepada generasi muda.
Katanya, ia juga antara matlamat Tabung Pahlawan iaitu untuk mengajak masyarakat mengenang jasa pahlawan serta turut sama menyumbang bagi membantu pejuang yang tercedera dan para balu.
“Pada tahun ini JHEV telah diberi kebenaran untuk membuat kutipan jalanan atau secara terus dan buat pertama kali juga kita libatkan bekas tentera menerusi persatuan dan kelab-kelab veteran masing-masing.

“Dengan cara ini kita mahu masyarakat mengambil kesempatan untuk mengenali siapakah wira-wira negara ini, kehidupan mereka dan yang paling penting mendengar sendiri kesukaran yang mereka lalui demi negara tercinta,” ujarnya.
Beliau berkata demikian kepada pemberita ketika ditemui pada Majlis Pelancaran Kutipan Tabungan Pahlawan Peringkat negeri Perak di Dewan 2 Briged di sini hari ini.
Majlis pelancaran disempurnakan Pengerusi Jawatankuasa Pendidikan dan Pembangunan Modal Insan negeri, Razman Zakaria yang diwakili pegawai khasnya, Ahmad Faizal Ahmad Fuad dan Panglima 2 Briged, Brigadier Jeneral Malek Razak Sulaiman.
Mengulas lanjut menurut Hassanuddin, pada tahun lalu JHEV negeri Perak berjaya mengutip RM300,00 bagi mengisi Tabung Pahlawan termasuk RM50,000 menerusi kutipan terus daripada persatuan dan kelab veteran.
Justeru katanya, pada tahun ini pihaknya berharap jumlah tersebut dapat ditingkatkan khususnya menerusi sumbangan daripada pihak korporat, syarikat dan para dermawan yang prihatin.K!ONLINE


Bung Moktar, Masidi tukar portfolio baharu
Oleh KOSMO!

29 September 2020, 3:32 pm
Oleh IVAN AMIRUL
KOTA KINABALU – Timbalan Ketua Menteri Satu, Datuk Seri Bung Moktar Radin bertukar portfolio selepas mengangkat sumpah pagi tadi.
Beliau yang beberapa jam sebelum ini dilantik sebagai Menteri Kerajaan Tempatan dan Perumahan Sabah kini memegang jawatan Menteri Kerja Raya Sabah manakala Datuk Masidi Manjun dilantik Menteri Kewangan Dua.
Pertukaran berkenaan diumumkan Ketua Menteri, Datuk Hajiji Noor ketika sidang akhbar pertama beliau selepas melapor diri di Pejabat Ketua Menteri, Pusat Pentadbiran Negeri Sabah (PPNS) hari ini.
Hajiji berkata, beliau memerlukan khidmat Masidi dalam membantunya berkaitan perihal kewangan untuk memulihkan ekonomi Sabah yang sedang berhadapan pandemik Covid-19.
“Tiada sebarang masalah yang timbul dalam pertukaran portfolio ini.

“Saya cuma mahu Masidi bantu saya kerana beliau berpengalaman dalam ekonomi dan kewangan.
“Perkara ini juga dipersetujui oleh semua,” katanya. – K! ONLINE


Pesara diingat tidak jadi mangsa Macau Scam
Oleh KOSMO!

29 September 2020, 3:12 pm
Oleh BADRUL HAFIZAN MAT ISA
SEREMBAN: Golongan pesara diingatkan supaya lebih peka dan berhati-hati supaya tidak menjadi mangsa sebarang sindiket penipuan Macau Scam seperti yang sering dilaporkan dalam media.
Menteri Besar Negeri Sembilan, Datuk Seri Aminuddin Harun berkata, pihak yang terlibat dengan penipuan tersebut mengetahui mangsa mereka itu mempunyai wang ataupun tidak, oleh itu golongan pesara merupakan merupakan antara golongan sasaran mereka.
“Ia bukan sahaja melibatkan pesara tetapi juga penjawat awam yang masih bertugas, mereka tahu untuk mengenal pasti individu mempunyai duit ataupun tidak.
“Perkara ini harus menjadi perhatian oleh golongan pesara khususnya kerana mereka mampu daripada segi kewangan. Berhati-hati dalam pelaburan, ketika menerima panggilan telefon juga apabila melibatkan transaksi kewangan, fahami betul atau tidak supaya akhirnya tidak tertipu yang akan menyebabkan pesara ini lebih susah kerana wang simpanan habis,” katanya.
Beliau berkata demikian dalam sidang akhbar selepas menyempurnakan Majlis Penghargaan Pesara Pentadbiran Kerajaan Negeri Sembilan Tahun 2019 di sini hari ini.

Sehubungan itu, katanya, golongan pesara perlu bersikap lebih peka dan melakukan semakan dengan pihak berkuasa atau agensi yang terbabit sekiranya menerima panggilan atau khidmat pesanan ringkas (SMS) yang meragukan.
“Jangan dedahkan maklumat peribadi, jangan terlalu cepat percaya hingga terus melakukan transaksi bank kepada individu tidak dikenali demi mengelakkan diri daripada menanggung kerugian,” katanya.
Sementara itu, menurut Aminuddin, kerajaan negeri bercadang mewujudkan sebuah perkampungan pesara ‘Retirement Village’ melalui Rancangan Kawasan Khas (RKK) Pesisiran Pantai Port Dickson.
“Selain membangunkan kawasan perumahan, komponen pembangunan yang mesra pesara bakal diwujudkan seperti pusat kejururawatan, infrastruktur mesra OKU, taman rekreasi dan landskap yang berkonsep ‘wellness’ dan juga hospital swasta, klinik kesihatan serta farmasi,” katanya.-K!ONLINE


19.2 tan kopi Arabica disita di NBCT
Oleh MOHD SYALMIZI HAMID

29 September 2020, 12:40 pm
SEBERANG PERAI – Sebanyak 19.2 tan biji kopi Arabica dirampas Jabatan Perkhidmatan Kuarantin dan Pemeriksaan Malaysia (Maqis) negeri selepas menggagalkan cubaan membawa masuk produk pertanian itu ke negara ini melalui Terminal Kontena Butterworth Utara (NBCT) di sini Jumaat lalu.
Pengarah Maqis negeri, Zarina Ramli berkata, rampasan dibuat semasa pemeriksaan kira-kira pukul 12 tengah hari selepas mendapati produk dari Papua New Guinea itu tidak mematuhi syarat permit import.
“Sebanyak 320 guni biji kopi Arabica seberat 19,200 kilogram disita selepas ia didapati melanggar syarat import iaitu ketidakpatuhan Sijil Perakuan 3P (Penggredan, Pembungkusan dan Pelabelan).
“Biji kopi tersebut yang ditemui di dalam sebuah kontena adalah bernilai RM156,213.57,” katanya kepada pemberita di sini hari ini.
Beliau berkata, kes itu disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE